text:
SAY PANAG-BANTAYAN Nobyembre 2015 | Siopa Iray Tasi nen Jehova?
Pian naamtaan so ebat, tepetan mo ran mismo.
MANUNAN ARTIKULO
Siopa Iray Tasi nen Jehova?
Onia met la kasi naisip mo ya singa abitla ed sayan artikulo?
MANUNAN ARTIKULO
Anton Klase na Totoo Iray Tasi nen Jehova?
Ompan nasurprisa ka ya anggan iner a bansa et wala ray Tasi nen Jehova.
MANUNAN ARTIKULO
Anto ray Papanisiaan na Saray Tasi nen Jehova
Amin ya papanisiaan mi et base ed Biblia.
MANUNAN ARTIKULO
Iner so Panlalapuan na Pundo Mi?
Panlalapuan na pundo mi? Panguusaran ed saratan?
MANUNAN ARTIKULO
Akin ya Manpupulong Kami?
Taloran rason no akin ya manpupulong kami ed interon mundo.
ISTORYAY BILAY
Nalmok so Mas Maong Nen say Inkasikat
Sakey labi biglan nagmaliw a sikat si Mina Hung Godenzi. Balet agmet manaya maliket.
Talaga Kasin Nakabat Tayoy Dios?
Saray nipaakar ed Dios ya agtayon balot natalosan et ontulong pian onapit tayod sikato.
Kasin Nadidismaya Kad Dios?
Kasin intepet mo met la: ‘Akin et inabuloyan na Dios ya nagawa yad siak?’
Ebat ed Saray Tepet ed Biblia
Siopa so makaekal na kairapan?
Arum nin Walad Online
Anto so Guerra ya Armagedon?
Aminsan labat ya abitla so salitan Armagedon diad Biblia, balet say guerra ya tutukoyen na satan et nipaliwawa diad interon Kasulatan.


c: text/html

text:
KAPITULO 28
No Panon a Naamtaan no Siopay Tuloken
MAIRAP no maminsan ya amtaen no siopay nepeg tayon tuloken. Nayarin walay ipagawa ed sika nen nanay odino tatay mo. Balet ta nayarin sumlang so ipagawa ed sika nen madam mo odino sakey a pulis. No nagawa itan, siopa ed sikara so tuloken mo ey?—
Diad banda’d gapo na sayan libro, diad Kapitulo 7 et binasa ta so Efeso 6:1-3 diad Biblia. Ibabaga to a saray ananak so nepeg ya ontulok ed atateng da. ‘Ontulok kayo ed saray atateng yo a mikasakey ed Katawan,’ so ibabaga na teksto. Antam no antoy labay ya ibaga na ‘mikasakey ed Katawan’?— Saray atateng a mikasakey ed Katawan so mangibabangat ed ananak da ya ontulok ed saray ganggan na Dios.
Balet arum a mas matakken a totoo et agda panisiaan si Jehova. Kanian, panon to no ibaga na sakey ed sikara ya aliwan makapuy so mansakal no eksamin diad eskuelaan odino mangala na bengatla ed lakoan ya agla bayaran itan? Kasin aliwan makapuy parad sakey ya ugaw so mansakal odino mantakew?—
Nonoten, aminsan et ingganggan nen Arin Nabucodonosor so amin ya ondakmomo ed balitok ya imahen ya impaalagey to. Balet ta agdinmakmomo si Sidrac, Mesac, tan Abdenago. Antam no akin?— Lapud ibabaga na Biblia a si Jehova labat so nepeg a dayewen na totoo.
Kayari impatey nen Jesus, inawit iray apostol to ed Sanedrin, say manunan relihyoson korte na saray Judio. Inkuan na Atagey a Saserdote a si Caifas: ‘Imbilin mi ed sikayo a malet ya agkayo manbangat ed ngaran [nen Jesus], et nia! pinano yo so Jerusalem na bangat yo.’ Akin ya agtinulok na saray apostol so Sanedrin?— Onia so inyebat nen Pedro ed si Caifas, a mangirerepresenta ed amin ya apostol: “Nakaukolan ya unoren mi so Dios, nen saray totoo.”
Nensaman, saray pangulo na relihyon na Judio so makapanyari a maong. Balet, say bansa ra so uuleyan na gobiernoy Romano. Say tawag ed pangulo na satan a gobierno et Cesar. Anggaman aglabay na saray Judio si Cesar bilang manuley da, say gobiernoy Romano so nanggawa na dakel a maabig iran bengatla parad totoo. Saray gobierno natan so manggagawa met na maabig iran bengatla parad saray mibabaley da. Antam no antoray pigara ed saraya?—
Saray gobierno so manggagawa na saray karsada tan mansusueldo ed saray pulis tan saray bombero pian manprotekta ed sikatayo. Nayarin iyareglo da met so paneskuela na saray kalangweran tan pangasikaso ed bunigas na saray maedad la. Gagastosan na gobierno iraya. Antam no iner so pangaalaan na gobierno ed kuarta?— Manlalapud totoo. Say tawag ed ibabayar na totoo ed gobierno et buis.
Sanen wadiad dalin so Sankamaongan a Managbangat, dakel a Judio so agmalabay a manbayar na buis ed gobiernoy Romano. Kanian sakey ya agew, saray saserdote so angupa na pigaran lalaki pian tepetan si Jesus na makapalikdo. Oniay tepet: ‘Kasin manbayar kami na buis ed si Cesar odino andi?’ Makapalingo itan a tepet. No inmebat si Jesus na, ‘On, nepeg kayon manbayar na saray buis,’ dakel a Judio so agmalabay ed satan ya ibaga to. Balet agnayarin ibaga nen Jesus ya ‘Andi, agkayo manbabayar na saray buis.’ Lingo so pangibagay ontan.
Kanian, antoy ginawa nen Jesus ey? Onia’ay so imbaga to: ‘Ipanengneng yo ed siak so sinsilyo.’ Sanen inawitan da na sakey, intepet nen Jesus ed sikara: ‘Siopan retrato tan ngaran so wadtan?’ Inkuan na saray lalaki: “Si Cesar.” Kanian inkuan nen Jesus: “No ontan sirin, bayaran yo ed si Cesar iray bengatlan kien nen Cesar, balet diad Dios iray bengatlan kien na Dios.”
Anggapoy makakontra ed saman ya ebat to. No gagawaen nen Cesar iray bengatla parad totoo, manepeg labat ya ibayar ed si Cesar so kuarta a ginawa parad sarayan bengatla. Kanian diad onian paraan, impanengneng nen Jesus a manepeg so pambayar na saray buis ed gobierno lapud saray naaawat tayo.
Nayarin kulang ni taon mo pian manbayar na buis. Balet walay kaukolan mon iter ed gobierno. Antam no anto itan?— Katutulok ed saray ganggan na gobierno. Ibabaga na Biblia: ‘Ontulok ed saray atagtagey a pakauley.’ Sarayan pakauley et saraman so walaan na pakayari ed gobierno. Kanian say Dios so mangibabaga a nepeg tayon tuloken iray ganggan na gobierno.
Nayarin walay ganggan ya agmanbantak na papel odino agmantakatak diad karsada. Nepeg mo kasin tuloken itan a ganggan?— On, labay na Dios a tuloken mo itan. Nepeg mo met kasi ontulok ed saray pulis?— Susueldoan na gobierno iray pulis pian manprotekta ed totoo. Say itulok ed sikara et singa met itutulok ed gobierno.
Kanian no akaparaan ka lan ombaliw ed karsada tan ibaga na pulis ya “Alagar kayo ni!” antoy gawaen mo ey?— No ombaliw laray arum, kasin ombaliw ka met la?— Nepeg a manalagar ka, anggano bukbukor moy manalagar. Ibabaga na Dios ya ontulok ka.
Nayarin walaray gulo ed kakaabay, tan nayarin ibaga na sakey a pulis: “Agkayo oonla ed karsada. Agkayo ompapaway.” Balet ta walay narerengel mon maneyag tan pankelawan mo no antoy nagagawa. Kasin ompaway ka pian nengnengen mo?— Kasin katutulok iya ed ‘atagtagey iran pakauley’?—
Diad dakel a paspasen, mangipapaalagey met iray gobierno na saray eskuelaan, tan mansusueldo ed saray maestra o maestro. Kanian kasin isipen mon labay na Dios ya ontulok ka ed maestram?— Nonot mo pa. Susueldoan na gobierno iray maestra o maestro pian manbangat, a singa say pulis so susueldoan pian protektaan iray totoo. Kanian say itulok ed pulis odino ed maestra et singa itutulok ed gobierno.
Balet panon to no ibaga na maestra a nepeg moy mandayew ed saray imahen? Antoy gawaen mo ey?— Saray taloran Hebreo so agdinmakmomo ed imahen, anggano imbaga ed sikara nen Arin Nabucodonosor. Nanonotan mo no akin?— Lapud agda labay a kontraen so Dios.
Sakey a managsulat na awaran a manngaran na Will Durant so angisulat nipaakar ed inmuna iran Kristiano tan inkuanto a say ‘sankatageyan a katutulok [odino, katooran] so agkien nen Cesar.’ Imbes, kien itan nen Jehova! Kanian tandaan a say Dios so nepeg ya iyuna ed bilay tayo.
Tutuloken tayoy gobierno lapud ontan so labay na Dios a gawaen tayo. Balet no walay ipagawa ed sikatayo ya isesebel na Dios ed sikatayon gawaen, antoy nepeg tayon ibaga?— Nepeg tayon ibaga so singa imbaga na saray apostol ed atagey a saserdote: “Nakaukolan ya unoren mi so Dios, nen saray totoo.”
Say panagrespeto ed ganggan so ibabangat na Biblia. Basaen so nisulat diad Mateo 5:41; Tito 3:1; tan 1 Pedro 2:12-14.

robotstxt: allowed

filter: keep


text:
SEKSION 5
No Antoy Gawaen Pian Agmakapikolkol ed Kapamilyam
“Nepeg kayon . . . mapangasi, mapaabeba, mauyamo, tan maanos.”
No mangasawa o miasawa ka, wala lay balon pamilyam. Siempre, inarom tan rerespetoen mo nin siansia iray ateng mo, balet natan, say sankaimportantian lan too ed sika et say asawam. Ompan mairap iyan awaten na atateng mo. Balet natulongan ka na saray prinsipyo ed Biblia pian nabalansim itan, tan magmaliw a marakep so tratom ed atateng tan katulangan mo legan mon gagawaey anggaay nayarian mon man-adjust ed balon kapamilyam.
1 PANSIANSIAEY RESPETOD ATATENG
NO ANTOY KUAN NA BIBLIA: “Igalang mo so amam tan inam.” (Efeso 6:2) Anggano wala ka lad edad, kaukolan mo nin siansian igalang odino respetoen iray atateng mo. Bidbir mo met ya say asawam et sakey ya anak, tan kaukolan ton ikday oras so atateng to. “Say aro et aliwan maimon,” kanian agka komon nai-insecure ed relasyon tod sikara.
NO ANTOY NAYARIM A GAWAEN:
Paliisan so pangibagay “Lanang ak ya papabaingan na pamilyam” odino “Anggapo lay ginawak ya maong ed si nanay mo”
Pasen kad pasen to
2 PROTEKTAAY PANAMALEY YO
NO ANTOY KUAN NA BIBLIA: “Say sakey a laki taynan to so ama to tan ina to, et yamong to so asawa to, et saksakey ira a laman naani.” (Genesis 2:24) Anggano wala lay asawam, ompan parad atateng mo et responsabilidad da ka nin siansia, kanian labay dan pibabaliay panamaley mo anggano agmet la kaukolan.
Sikayo nen asawam so mangiter na limitasyon ed sikara tan maaro yon ibaga itan. Nayarim pan magalang ya idiretsa. (Uliran 15:1) Makatulong so ugalin mapaabeba, mauyamo, tan mapasensya pian balibali pipiulop mod atateng yo tan pian ‘nitepel yoy balang sakey diad aro.’
NO ANTOY NAYARIM A GAWAEN:
No agmo la nagugustoay pibabali na atateng odino katulangan mo, ibagam ’tan ed asawam sano kalmado kayo
Pantongtongan yo no antoy maong a gawaen


text:
Tepetepet na Saray Manbabasa
Antoy nayarin gawaen pian natulongan iray agagin sensitibod angob na pabango?
Talagan mairap so situasyon na saray sensitibod angob na pabango. Siempre, agnapaliisan ya makasingob iray pabango diad inagew-agew ya pidedeneng dad totoo. Balet wala ray mantetepet no kasin posible ya kerewen ed saray agagi ya ag-ira manpapabango no onla rad aral, asemblea, tan kombension.
Seguradon labay tayon makaatendi so amin ya agagi ed saray Kristianon pantitipon tayo. Amin tayo et mankaukolan na panamaseseg ed saray aral. (Heb. 10:24, 25) Balet, wala ray grabe so inkasensitibo dad pabango ya rason na agda pakapiaral. No ontan, sarag day mitongtong ed saray elder. Agmatukoy tan agmakasulatan ya manggawa iray elder na espisipiko iran totontonen nipaakar ed panagpabango, balet sarag day mangiter na impormasyon ed saray agagi ya makatulong pian natalosan day situasyon na arum. Dependid pankaukolan, nayarin mandesisyon iray elder ya pantongtongan iray datin artikulo nipaakar ed satan diad lokal a pankaukolan legan na Pantitipon Parad Panagserbi, odino mataktika dan iyanunsio itan ed kongregasyon. * Balet, agnepeg ya naynay itan ya iyanunsio. Diad saray aral tayo et walan wala ray balon interesado tan bisita ya agda amta itan ya problema, tan labay tayon ipaliknad sikara ya welcome irad saray aral. Agtayo labay ya nababaingan ira lapud nampabango ira.
No walay ontan ya problema ed kongregasyon tan no iyabuloy na situasyon, nayarin manggaway uksoyan so ulop na mamatatken ya saramay sensitibod pabango et onyurong ed biig ya pasen diad Kingdom Hall. Singa bilang, ompan walay conference room ed Kingdom Hall ya anggano ditan ira onyurong et narengel da nin siansiay aral. No anggapoy solusyon tan talagan grabe so inkasensitibo dad pabango, nayarin irekord la so aral parad sarayan agagi odino mangiyuksoy na telephone hookup diad abung da, a singa gagawaen ed saray maedad la odino mansasakit ya agla makaalis ed abung.
Nipaakar ed sayan problema, nepeg tayo met ya ipanengneng so konsiderasyon sano onaatendi tayod regional a kombension. Say arum ya kombension et nagagawad pasilidad ya aliwan open-air tan air-con odino electric fan labat so uusaren, tan kaslakan et anggapoy naiganan biig ya pasen parad saray sensitibo ed pabango. Kanian maabig no limitaan tayoy pangusar na matapang ya pabango ed saratan ya pantitipon. Balet, sayan instruksion et agnepeg a gawaen ya totontonen diad saray aral ed kongregasyon.
Lapud manbibilay tayo ed sayan mauges ya sistema, amin tayo et makakaeksperiensyay epekto na ag-inkaperpekto. Talagan apresyaen tayoy pansasagpot na arum pian onlemew so paniirap tayo! Nayarin sakripisyo parad arum so agpangusar na pabango odino cologne pian makaatendid aral iray agagin sensitibo ed satan. Balet napapakiwas tayon gawaen itan lapud panangaro.
Kasin wala ray sekular a reperensya ya mamapaneknek ed impanbilay nen Poncio Pilato?
Kabat na saray manbabasa na Biblia si Poncio Pilato lapud impanlitis tan impangiyabuloy tod pamatey ed si Jesus. (Mat. 27:1, 2, 24-26) Balet, nanengneng met so ngaran to ed pigaran sekular a reperensya. Unong ed The Anchor Bible Dictionary, nanengneng ed rekord ya saray impormasyon nipaakar ed sikato et “mas malaknab tan mas detalyado nen say arum ya Romanon gobernador ed Judea.”
Say sankarakelan ya pakanengnengay ngaran nen Pilato et diad saray sulat na Judion historian ya si Josephus. Inrekord toy taloran espisipikon insidente nipaakar ed saray irap ya naeksperiensya nen Pilato legan ton uuleyan so Judea. Say komapat ya insidente et insulat na Judion historian ya si Philo. Say Romanon managsulat ya si Tacitus, ya angirekord ed ginawgawa na saray emperador na Roma, et kinompirma to ya si Poncio Pilato so angiganggan ed impamatey nen Jesus legan na uley nen Tiberio.
Nen 1961, aromog na saray arkeologo diad daan ya Romanon teatro ed Cesarea, Israel, so tapyas na bato a malinlinew ya nabasa so ngaran nen Pilato ed lenguahen Latin. Satan ya inskripsion (ayay litraton walad leksab) et aliwan kompleto balet ibabaga ran oniay nabasa ditan: “Diad saray kagalgalang a dios (sayan) Tiberieum, so angidedikaan nen Poncio Pilato, Manuley na Judea.” Say paalagey ya tutukoyen na satan et posiblin sakey ya templon parad Romanon Emperador ya si Tiberio.
Kasin kaukolan ya manpandong so sister ya mangikokonduktay panangiyaral na Biblia no walay kaiba ton brother?
Diad “Questions From Readers” ya walad The Watchtower ya Hulyo 15, 2002, nabasan nepeg ya manpandong so sister ya mangikokonduktay panangiyaral na Biblia no walay kaiba ton brother, bautismado man odino andi. Lapud impanaral nin maong ed sayan bengatla, anengneng ya matukoy ya umanen iyan instruksion.
No bautismado so brother ya kaiba na sister a mangikokonduktay regular ya panangiyaral na Biblia, nepeg ya manpandong so sister. No ontan, ipapanengneng toy respeto ed uksoyan nen Jehova ed inkaulo diad Kristianon kongregasyon lapud satan ya betang et kaslakan ya responsabilidad na saray brother. (1 Cor. 11:5, 6, 10) No kualipikado imay brother tan iyabuloy na kipapasen to, nayarin kerewen na sister ya sikato lay mangiyaral.
Balet no say kaiba na sister ed regular ya iyaaralan toy Biblia et agbautismado ya brother ya agto asawa, sikatoy agla kaukolan ya manpandong. Anggaman ontan, ompan wala ray sister ya pakiwasen na konsiensia ra ya manpandong nin siansia ed ontan iran situasyon.
^ par. 2 Pian narebyu iyan topic, nengnengen so “Helping Those With MCS,” ed Awake! ya Agosto 8, 2000, pahina 8-10.


text: 2 Diad saraman ya agew et ingganggan nen Cesar* Augusto a kaukolan a manparehistro so amin a totoo,*2 (agawa iyan unonan panagparehistro sanen say gobernador na Sirya et si Quirinio,)3 tan nambiahe so amin a totoo pian manparehistro, kada sakey diad dilin syudad to.4 Kanian, si Jose a walad Galilea, diad syudad na Nazaret, et linma met ed Judea, diad syudad nen David, a tatawagen a Betlehem, lapud sikatoy kabiangan na sankaabungan tan pamilya nen David,5 pian manparehistro a kaiba nen Maria, a nagmaliw lan asawa to unong ya akisipanan to, tan magano lan mananak ed saman.6 Sanen wadman ira, asabin siansia so agew na pananak nen Maria.7 Tan inyanak toy anak to a laki, say panguloan, insan binalkot to na abel tan imparukol to ed atotong, lapud anggapoy kuarton napanpundoan da.8 Diad saman met a lugar, walaray managpastol a manaayam ed kaumaan tan sanlabin manbabantay na saray pulok da.9 Et inmalagey ed arap da so anghel nen Jehova, tan sinminag ed kaliberliber da so gloria nen Jehova, tan ataktakot iran maong.10 Balet inkuan na anghel ed sikara: “Agkayo natatakot, ta nia! linma ak dia pian ipasabi ed sikayo so maong a balita a mangiter na baleg a liket ed amin a totoo,11 lapud nianak ed sikayo natan ed syudad nen David so sakey a Manangilaban, say Kristo a Katawan.12 Tan saya so panandaan yo: naromog yo so sakey ya ugaw ya abalkot na abel tan akarukol ed atotong.”13 Kabekta et akiulop ed anghel so dakerakel nin anghel,* ya indaydayew da so Dios, a kuan da:14 “Nigloria so Dios ed katawenan, tan diad dalin et niwala so deen ed saray totoon aabobonan to.”15 Kanian sanen pinmawil la ed tawen iray anghel, inkuan na saray managpastol ed sakey tan sakey: “Onla tayo lan tampol sirin ed Betlehem tan nengnengen tayo iyan agawa ya impakabat ed sikatayo nen Jehova.”16 Et magangganat iran linma tan aromog da si Maria tan Jose, tan say ugaw ya akarukol ed atotong.17 Sanen anengneng da itan, impakabat da imay nibaga ed sikara nipaakar ed sayan ugaw.18 Et nikelkelawan so amin ya akadngel ed saray bengatlan imbaga na saray managpastol,19 balet tinandaan nen Maria irayan amin a salita, tan minorekdek to so kabaliksan na saraya.20 Insan anempet la iray managpastol, ya inggloria tan indaydayew da so Dios lapud amin a bengatlan nadngel tan anengneng da, unong a nibaga ed sikara.21 Natan sanen asabi lay mikawalon agew pian segaten so ugaw, sikatoy inngaran day Jesus, say ngaran ya imbaga na anghel sakbay a sikatoy nilukon.22 Ontan met, sanen asumpal la iray agew parad pampalinis da unong ed ganggan nen Moises, sikatoy inawit da ed Jerusalem pian iparungtal da ed si Jehova,23 ta unong a nisulat ed ganggan nen Jehova: “Amin a panguloan a laki et nepeg a masanto ed si Jehova,”24 tan pian mangiyapay ira na bagat unong a nikuan ed ganggan nen Jehova: “Sankaparis a palekpek odino duaran sibong a malapati.”25 Et nia! walay laki ed Jerusalem a manngaran na Simeon, tan sayan laki et matunong tan matakot ed Dios, ya aalagaren to so pakaligliwa na Israel, tan walad sikato so masanton espiritu.26 Niarum ni, impaamta na Dios ed sikato ed panamegley na masanton espiritu a sikatoy agni ompatey anggad agto nanengneng so Kristo ya imbaki nen Jehova.27 Tan diad pakayari na espiritu et sikatoy linmoob ed templo, tan sanen say ugaw nin Jesus et inloob ditan na atateng to pian gawaen da ed sikato so kakaukolanen na ganggan,28 inawat to so ugaw diad saray taklay to tan indayew toy Dios tan inkuan to:29 “Soberanon Katawan, aabuloyan mo la natan so aripen mo ya ompatey a mareen unong ed imbagam,30 lapud anengneng ko lan mismo so usaren mon mangilaban31 ya intaryam ed arap na amin a totoo,32 sakey a liwawa a mangekal na sakbong ed saray nasyon tan kigloriaan na totoom ya Israel.”33 Tan say ama tan ina na ugaw et nantultuloy a nikelawan ed saray nasasalita nipaakar ed sikato.34 Ontan met, sikaray pinagalangan nen Simeon, balet inkuan to ed si Maria ya ina na ugaw: “Nia! Sikato so pansengegan na pakatumba tan ibangon lamet na dakel a totoo ed Israel tan sakey a tanda a sumpaen35 (on, sakey ya andukey ya espada so ontalos ed mismon kamarerwam), ta pian ompatnag iray panagkatunongan na dakel a kapusoan.”36 Natan et wadman si propetesan Ana, ya anak a bii nen Fanuel, ed tribu nen Aser (sayan bii et akulaw la, tan kayari na impiasawa to et pitoy taon labat ya akapiamong ed asawa to,37 tan sikatoy abalo, a walomplo tan apat lay taon to), ya agbalot onsasaew ed templo tan agew-labin manlilingkor tekep na panag-ayunal tan masimoon a panagpikasi.38 Diad saman a mismon oras et sikatoy sinmingger tan akisalamat ed Dios tan intongtong to so ugaw ed amin na saramay manatalaran ed kiliktar na Jerusalem.39 Kanian sanen agawaan da la so amin a bengatla unong ed ganggan nen Jehova, pinmawil la ra ed Galilea diad mismon syudad da a Nazaret.40 Tan say ugaw et nantultuloy a binmaleg tan binmiskeg, a napno na karunongan, tan nansiansia ed sikato so panangabobon na Dios.41 Et niyugali la na atateng to so tinaon ya iyakar ed Jerusalem parad piesta na paskua.42 Tan sanen labinduay taon to, linma ra ed piesta a singa dati lan gagawaen da43 tan pinasumpal da itan. Balet sanen pasempet la ra, say ugaw a Jesus et tinmilak ed Jerusalem, tan ag-itan naimano na atateng to.44 Lapud abaloan da a sikatoy kaiba ed ulop na saray manbiabiahe, sikaray akapanakar la na sanagew insan sikatoy inanap da ed saray kakanayon tan kabkabat da.45 Balet, sanen sikatoy agda aromog, pinmawil ira ed Jerusalem, a sineetan dan inanap.46 Tan kayari na taloy agew et sikatoy aromog da ed templo, ya akayurong ed pegley na saray managbangat, ya ondedengel ed sikara tan tetepetan to ra.47 Balet amin ya ondedengel ed sikato et mankelkelaw ed pakatalos to tan ed saray ebat to.48 Sanen anengneng da et abigla ra, tan inkuan ed sikato nen ina to: “Anak, akin ya oniay ginawam ed sikami? Aburido kami lan maong nen amam ed panaanap mi ed sika.”49 Balet inkuan to ed sikara: “Akin et aanapen yo ak? Agyo ta amta a nepeg a wala ak ed abung nen Amak?”50 Balet, agda atalosan iyan imbaga to ed sikara.51 Tan sikatoy akila ed sikara a sinmempet ed Nazaret, tan nantultuloy a nampasakop ed sikara. Ontan met, amin irayan salita et tinantandaan nen ina to.52 Et binmaleg si Jesus, tan nantultuloy ya inmaligwas ed karunongan tan lalon nanliketan na Dios tan saray totoo.


text:
No Maneermen Iray Ugugaw
Kasin paneermenan moy impatey na kapamilyam? No on, panon mon nasarag itan? Nengnengen no panon ya atulongan na Biblia so taloran kabataan pian nasarag day paneermen da.
ISTORYA NEN DAMI
Nen unaan, singa labat simplin sakit na ulo so nalilikna nen Daddy. Balet linmoor itan, kanian anawag na ambulansya si Mommy’k. Nanonotan ko ya inala na saray paramedic si Daddy. Agko ilaloan ya aman la manayay sampot ya pakanengneng kod sikaton mabilay. Kayari taloy agew, inatey si Daddy lapud aneurysm. Anem taon ko ni labat ed saman.
Pigay taon ya tinetel koy sarilik ed impatey nen Daddy. No nanonotan ko imay impangala ed sikato na saray paramedic, itetepet kod sarilik: ‘Akin et akaalagey ak labat diman? Akin et anggapoy ginawak?’ No nanenengneng ko ray maedad la ya walay sakit da, iisipen ko, ‘Akin et mabilay ni ra pero si Daddy, inatey la?’ Tinulongan ak nen Mommy’k ya ibaga so naliliknak. Tan lapud Tasi nen Jehova kami, tutulongan kami na agagi mid kongregasyon.
Parad arum, say panermen et kayarin mismo na trahedya insan ka maka-recover, pero aliwan ontan ed siak. Say impanermen ko et nen tinedyer ak la.
Say advice ko ed saray kabataan ya inateyan na ateng, “Itongtong yod arum so nalilikna yo. No ibaga yon tampol itan, mas pankamaongan yo.”
Tua, mairap ed siak no wala ray importantin nagawad bilay ko ya agko kaibay Daddy’k. Pero makakatulong ed siak so promisa na Biblia ed Apocalipsis 21:4, ya ibabaga ton say Dios et magano lan “punasen to so amin a lua ed kamataan [tayo], tan anggapo lay patey, anggapo met lay panermen tan panakis tan panotot.”
ISTORYA NEN DERRICK
Pigara ed saray agko nalingwanan et say impaniba mi nen Daddy’k ya manbanwit tan man-camping diad kapalandeyan. Labalabay to ray palandey.
Medyo abayag ya walay sakit ed puso nen Daddy’k; nanonotan ko ya nen ugaw ak et aminsan o amiduak iran binisita ed ospital. Pero agko natatalosan ed saman ya grabe manayay sakit to. Nen siam taon ko, inatey si Daddy’k lapud sakit ed puso.
Nen inatey, nanakis ak lan nanakis. Pakaliknak et agak makaingas, tan agko labay so mitongtong ed arum. First time koy nanermen na onman, tan singa anggapo lay labay kon gawaen. Diad unaan et tinulongan ak na saray kabataan ed simbaan mi, pero tinmunda ira lanlamang. Ibabaga na saray totoo ed simbaan mi, “Oras la nen tatay mo,” “Sikatoy tinawag na Dios,” o “Sikatoy wala lad tawen natan.” Singa agak kontento ed saraman ya komento da, pero anggapoy amtak ed ibabangat na Biblia tungkol ed inatey.
Insan inyaralan na Biblia na saray Tasi nen Jehova si Mommy’k, tan ag-abayag et akila kami met la nen kuyak. Naaralan mi kipapasen na saray inatey pati say balibalin promisa na Dios ya bilayen to lamet iray inatey. (Juan 5:28, 29) Balet say teksto ed Biblia ya talagan akatulong ed siak et amay Isaias 41:10, ya diman et imbaga na Dios: “Agka ontatakot, ta wala ak ed sika. Agka ompapaga, ta siak so Dios mo. Pabiskegen ta ka, on, tulongan ta ka.” Lapud amtak ya kaibak si Jehova, akatulong iyan maong ed siak nen maneermen ak tan anggad natan.
ISTORYA NEN JEANNIE
Nen pitoy taon ko, inatey si Mommy’k lapud cancer. Singa labat kugip iman ya agew. Nanonotan ko ya sikatoy inatey ed abung mi tan wadman so lakik tan baik. Kakkalmado irad saman. Say kinan mid pangdem et priton iknol. Pakaliknak et singa kalkalnan nababalintuag so interon bilay ko.
Diad saman—tan pigaran taon kayari to—say amtak et kailangan koy magmaliw ya matapang parad agik kanian pinukok koy liknaan ko. Anggad natan et walay tendensiak ya iyamot so paneermen ko, balet makapuy itan.
Nanonotan ko so panangaro tan suporta na saray Tasi nen Jehova ed kongregasyon mi. Anggano kakkagapo mi ni ya inmatendi ed saray aral diad Kingdom Hall, inturing da kamin singa abayag da lan kapamilya tan agda kami pinaulyanan. Singa agko nanonotan ya nanlutoy Daddy’k na kanen mid pangdem diad loob na sakey taon ta lanang ya walay akaparaan diad arap na puerta mi.
Sakey ya teksto ed Biblia ya agko nalingwanan et say Salmo 25:16, 17. Ditan et akikasi ed Dios so nansulat ed satan ya salmo: “Lingaw mo ak pa tan kasian mo ak, ta bukbukor ko tan anggapoy pakayarik. Dinmakel so pakakabelatay pusok; ibulos mo ak pa ed kapagaan ko.” Naiinawaan ak ta amtak ya agko bukbukor no maneermen ak. Wadtan so Dios. Diad tulong na Biblia, aka-move on ak tan akapanpokus ak ed saray positibo, singa say balibalin promisa na Biblia ya nabilay lamet iray inatey. Walay pag-asak ya nanengneng lamet si Mommy’k tan nakabat kon maong no perpekto lay laman tayo ed paraiso diad dalin.—2 Pedro 3:13.
Labay mo nin naamtaan iray arum ya balibalin ibabaga na Biblia parad saray maneermen? Man-download na libren kopya na publikasyon ya “Sano Naandi’d-bilay so Pinabli Yo.” Onlad www.jw.org/pag, tan nengnengen ed PUBLIKASYON > LIBRO TAN BROSYUR.


text:
LEKSION 20
Say Sinmublay ya Anemiran Salot
Imbaga nen Moises tan Aaron so mensahe na Dios ed Faraon: ‘No agmo ibulos iray totook, iyakar kod dalin iray apangat.’ Linmoob so dakdakel ya apangat ed abung na saray Ehipsio, mayaman man o mairap. Anggan iner walay apangat. Balet diad Gosen ya panaayaman na saray Israelita, anggapoy apangat. Manlapu lad sayan komapat ya salot, saray Ehipsio labat so apektado. Imbaga na Faraon: ‘Mikasi kayod si Jehova ya ekalen to la ray apangat. Ibulos ta ki la.’ Balet nen inekal nen Jehova iray apangat, agto la ra ibulos. Kapigan kasi naderya so Faraon?
Imbaga nen Jehova: ‘No ag-ibulos na Faraon iray totook, mansakit tan ompatey iray ayayep na saray Ehipsio.’ Diad sinmublay ya agew, inatey iray ayayep da. Balet ag-inatey iray ayayep na saray Israelita. Pero siansia nin ag-ira ibulos na Faraon.
Insan imbaga nen Jehova ed si Moises ya ompawil ed Faraon tan mangisibwag na dapol ed dagem. Nagmaliw itan ya dabok ya akilad dagem tan pinmepeket ed saray Ehipsio, tan apelpelsaan ira pati saray ayayep da. Balet, siansia nin ag-ibulos na Faraon iray Israelita.
Pinapawil nen Jehova si Moises ed Faraon pian ibaga iyan mensahe To: ‘No agmo nin siansia ibulos iray totook, nabuas et onuran na yelo diad dalin.’ Diad sinmublay ya agew, pinakarol nen Jehova tan pinauran to na yelo ya walay kaiba ton apoy. Aman lay sankagrabian ya bagyo ya agawad Ehipto! Aderal so amin ya tanaman tan kiew, balet anggapoy aderal diad Gosen. Imbaga na Faraon: ‘Mikasi kayod Jehova ya patundaen to la ’ya! Tan sarag yo lay onalis.’ Balet nen tinmunday uran a yelo, agla ra paalisen na Faraon.
Imbaga nen Moises: ‘Upoten na duron so amin ya tanaman ed dalin ya agdineral na uran a yelo.’ Inakan na milyon-milyon ya duron so amin ya akera ed alog tan ed kakiewan. Akikasi so Faraon: ‘Mikasi kayod Jehova ya ekalen to la irayan duron.’ Balet anggano inekal la nen Jehova iray duron, agnin siansia ibulos na Faraon iray Israelita.
Imbaga nen Jehova ed si Moises: ‘Iyunat moy limam ed tawen.’ Biglan binmilunget ya maong so tawen. Taloy agew ya anggapoy nanengneng na saray Ehipsio. Diad abung labat na saray Israelita so walay liwawa.
Imbaga na Faraon ed si Moises: ‘Sarag yo lay onalis. Balet itilak yo ray ayayep yo.’ Imbaga nen Moises: ‘Andi, awiten mi ray ayayep mi pian iyapay mid Dios mi.’ Nampasnok ya maong so Faraon. Inyeyag to: ‘Ekal kad arapan ko! No nanengneng ta ka lamet, pateyen ta ka.’
“Nanengneng yo lamet so pandumaan na matunong a too tan mauges a too, samay manlilingkor ed Dios tan samay agmanlilingkor ed sikato.”—Malaquias 3:18


text:
LEKSION 27
Nanrebelde Ira ed si Jehova
Ag-abayag, nen saray Israelita et wala nid kalawakan, si Kora, Datan, Abiram, tan say 250 ya kakaiba da et nanrebelde ed si Moises. Imbaga rad sikato: ‘Nalalabas ka la! Akin et sika so lider mi tan si Aaron so atagey a saserdote? Amin tayo et tutulongan nen Jehova, aliwan sika labat tan si Aaron.’ Aglabay nen Jehova so ginawa ra. Parad si Jehova, sikaton mismo so panrerebeldian da!
Imbaga nen Moises ed si Kora tan saray kakaiba to: ‘La kayod tabernakulo nabuas tan mangawit kayoy kargaan na ngalab tan pano yo na insenso. Ipaamta nen Jehova no siopay pinili to.’
Diad sinmublay ya agew, linmad tabernakulo si Kora tan say 250 ya lalaki. Ditan et nampool iray insenso ya singa gagawaen na saray saserdote. Imbaga nen Jehova ed si Moises tan Aaron: ‘Biig kayo ed si Kora tan saray kaiba to.’
Anggano linmay Kora ed si Moises diad tabernakulo, aglinma si Datan, Abiram, tan saray pamilya da. Imbaga nen Jehova ed saray Israelita ya arawian day tolda nen Kora, Datan, tan Abiram. Kanian inmarawin tampol iray Israelita. Walad paway na tolda si Datan, Abiram, tan saray pamilya da. Insan biglan sinmangi so dalin tan inakmon to ra! Dimad tabernakulo, walay apoy ya nanlapud tawen tan pinoolan toy Kora tan say 250 ya lalakin kaiba to.
Insan imbaga nen Jehova ed si Moises: ‘Alam so baston na lider na kada tribu tan isulat moy ngaran da ed satan. Balet diad baston na tribu nen Levi et isulat moy ngaran nen Aaron. Iyan mo iratan diad tabernakulo, tan say baston na laki ya pilien ko et manrosas.’
Diad sinmublay ya agew, impaway nen Moises so amin ya baston tan impanengneng tod saray lider. Say baston nen Aaron so nanrosas tan nambunga na aluton almendro. Dia et impanengneng nen Jehova ya si Aaron so pinili ton atagey a saserdote.
“Magmaliw kayon matulok ed saramay mangidadaulo diad limog yo tan manpasakop kayo.”—Hebreo 13:17


text:
LEKSION 39
Say Unonan Ari na Israel
Nampili si Jehova na saray ukom pian magmaliw ya lider na saray Israelita, balet say labay da et ari. Imbaga da ed si Samuel: ‘Amin ya kakaabay tayon bansa et walay ari da. Labay mi met ya walay ari mi.’ Inisip nen Samuel ya aliwan duga so kekerewen da, kanian impikasi to itan ed si Jehova. Imbaga nen Jehova ed sikato: ‘Aliwan sika so aglabay na totoo. Siak so agda labay. Ibagam ed sikara ya sarag day nawalaan na ari, balet dakdakel so ipagawa na ari ed sikara.’ Pero imbaga nin siansia na totoo: ‘Ayos labat, basta walay ari mi!’
Imbaga nen Jehova ed si Samuel ya say magmaliw ya unonan ari na Israel et si Saul. Nen linmay Saul ed si Samuel diad Rama, kinalboan nen Samuel na larak so ulo nen Saul pian nalanaan bilang ari.
Kayari na satan, tinipon nen Samuel iray Israelita pian ipakabat so balon ari da. Balet agda naromog si Saul. Antam no akin? Ta inmamot ed kawalaan na saray bagahe. Nen nalmo da lay Saul, pinaalagey dad pegley na totoo. Atagtagey si Saul nen say sikaran amin, tan guapguapo. Imbaga nen Samuel: ‘Nengneng yo so pinili nen Jehova.’ Inmeyag iray totoo: ‘Manbilay komon na andukey so ari!’
Diad gapo, dedengelen nen Arin Saul si Samuel tan uunoren toy Jehova. Balet anguman so ugali to. Singa bilang, si Saul et agnayarin mangiyapay na saray bagat. Aminsan, imbaga nen Samuel ya sikatoy alagaren nen Saul, balet ag-akasabin tampol si Samuel. Kanian nandesisyon si Saul ya sikato lay mangiyapay na bagat. Antoy kuan nen Samuel kasabi to? Imbaga tod si Saul: ‘Akin et agmo inunor si Jehova?’ Makaaral kasi si Saul ed lingo to?
Ag-abayag, nen linmay Saul ya milaban ed saray Amalekita, imbaga ed sikato nen Samuel ya dapat pateyen to ran amin. Balet agpinatey nen Saul si Arin Agag. Imbaga nen Jehova ed si Samuel: ‘Agto ak la uunoren nen Saul.’ Maer-ermen si Samuel, tan imbaga tod si Saul: ‘Manpili lay Jehova na sananey ya ari ta agmo la uunoren.’ Nen onalis lay Samuel, ginuyor nen Saul so saloy na kawes nen Samuel kanian apilat. Imbaga nen Samuel ed si Saul: ‘Inekal la nen Jehova ed sika so panarian na Israel.’ Iter nen Jehova so panarian ed lakin inaro toy Jehova tan maunor ed sikato.
“Mas maabig so katutulok nen say bagat.”—1 Samuel 15:22


text:
“Balibali ‘yay Litrato!”
Aminpigam lan imbaga itan ed sarilim odino diad arum sanen binukay moy balon isyu na sayan magasin? Saray balibalin litrato tan drowing et pinan-isipan ya maong tan walay gagala na saratan. Ontulong iratan ed sikatayon mannonot tan naliknay mensahe na artikulo. Talagan baleg so nitulong na saratan diad pamparaan tan pibiang ed Panagaral na Panag-bantayan.
Alimbawa, imanoen so litrato ed gapo na kada aaralen ya artikulo. Antoy ipapanengneng na satan? Antoy pikonektaan tod tema na artikulo odino diad pinagkateman teksto? Nonot mo no antoy koneksion na kada litrato ed teman aaralen tan ed bilay mo.
Maabig no pakomentoan na mangidadaulo na Panagaral na Panag-bantayan so kada litrato, no antoy koneksion na satan ed teman aaralen, odino no antoy naaralan ed satan. No maminsan, nabasad kapsion no anton parapo so mangipapaliwawad litrato. Diad saray arum ya litrato, nayarin akauley lay mangidadaulo a manpili no anton parapo pantongtongan iratan. Bilang resulta, minabang so amin ed litrato ya inusar pian natulongan iray managbasa ya natebek so ibabaga na Biblia.
Imbaga na sakey ya brother a saray litrato et mangaarum ed dakep na artikulo.


text:
Protektaan Moy Tawir Mo Diad Makabat a Pandesisyon
“Busol yo so mauges, ompeket kayo ed maong.”—ROMA 12:9.
1, 2. (a) Akin et nandesisyon kan manlingkor ed Dios? (b) Anto ray nitepet tayo nipaakar ed espiritual ya tawir tayo?
MINILYON ed sikatayo so makabat a nandesisyon ya manlingkor ed si Jehova a Dios tan mangalig ed alimbawa nen Jesu-Kristo. (Mat. 16:24; 1 Ped. 2:21) Agtayo ibabaliwala so dedikasyon tayo ed Dios. Say desisyon tayo et aglabat akabased manunan bangat na Biblia, noag diad maalwar ya impanaral ed Salita to. Lapud satan, dakel so naaralan tayon makapabiskeg na pananisian detalye nipaakar ed tawir ya itatarya nen Jehova parad saray ‘mangakabat ed sikato tan ed samay imbaki to, si Jesu-Kristo.’—Juan 17:3; Roma 12:2.
2 Pian napansiansia tayoy maong ya relasyon ed si Jehova, kaukolan tayoy manggawa na makabat iran desisyon ya mamaliket ed sikato. Pantongtongan ed sayan artikulo irayan importantin tepet: Anto so tawir tayo? Antoy pangipapasen tayod satan? Panon tayon naseguro ya naawat tayo itan? Antoy ontulong ed sikatayon manggawa na makabat iran desisyon?
ANTO SO TAWIR TAYO?
3. Anto so tawir na (a) saray alanaan tan (b) ‘arum a karnero’?
3 Daiset labat ya Kristiano so walaay ilalon mangawat na “agnaderal tan agnarutakan tan ag-onkupas a tawir.” Walay espisyal ya pribilehyo dan manuley ed tawen kaibay Kristo. (1 Ped. 1:3, 4) Pian naawat da itan ya tawir, kaukolan ya ‘nianak ira lamet.’ (Juan 3:1-3) Panon to balet iray minilyon ya ‘arum a karnero’ nen Jesus, ya kaiba na saray alanaan a mangipupulong ed maong a balita na Panarian na Dios? (Juan 10:16) Awaten day tawir ya ag-inawat di Adan tan Eva, say bilay ya andi-anggaan diad paraison dalin ya anggapo lay irap, patey, odino ermen. (Apo. 21:1-4) Oniay insipan nen Jesus ed kriminal ya kaabay to: “Tua ibagak ed sika natan, Nakaiba ta ka ed Paraiso.”—Luc. 23:43.
4. Anto ran bendisyon so naaawat tayo la?
4 Natan ni labat et naaawat ti lay pigaran bendisyon na tawir tayo. Lapud pananisia tayo ed “dondon a binayaran nen Kristo Jesus,” walay deen na nonot tan maapit ya relasyon tayod Dios. (Roma 3:23-25) Natatalosan tayon maong so isisipan na Salitay Dios. Ontan met, say panangaro na agagi ed interon mundo so mamapaliket ya maong ed sikatayo. Tan baleg ya kagalangan so pagmaliw ya Tasi nen Jehova. Kanian talagan papablien tayoy tawir tayo!
5. Antoy sasalien nen Satanas ya gawaen ed totoo na Dios, tan antoy makatulong ed sikatayo pian makatalindeg ed saray masilib a paraan to?
5 Balet pian agtayo nabalang so tawir tayo, kaukolan ya naynay itayon alerto ed saray pakana nen Satanas. Lanang ya tutuksoen nen Satanas iray totoo na Dios ya manggaway lingon desisyon pian agda naawat so tawir da. (Num. 25:1-3, 9) Amta nen Satanas ya asingger lay kaderal to, kanian gagawaen toy anggaay nayarian ton palikdoen itayo. (Basaen so Apocalipsis 12:12, 17.) Pian ‘makatalindeg itayo sumpad saray masilib a paraan na Diablo,’ kaukolan ya lawas tayon pabpablien so tawir tayo. (Efe. 6:11) Nipaakar ed saya, makaaral tayo na importantin leksion ed anak nen Isaac ya si Esau.
AG-AALIGEN SI ESAU
6, 7. Siopa si Esau, tan anto komoy tawiren to?
6 Ngalngali 4,000 taon lay apalabas, nananak si Rebeca na kambal, si Esau tan Jacob. Nandumaay ugali tan hilig na sarayan kambal. “Si Esau [et] sakey nensaman a maong ya umaanop, sakey a too ed saray um-uma; et si Jacob balet mareen a nanay-ayam ed saray abel ya abung-abung.” (Gen. 25:27) Unong ed si Robert Alter, sakey ya managpatalos na Biblia, say Hebreon salitan impatalos ya “mareen” et “nayarin mankabaliksan met na katooran odino inka-inosente ni ingen.”
7 Nen 15 años di Esau tan Jacob, inatey si laki ran Abraham. Balet ag-alingwanan nen Jehova so sipan tod si Abraham. Ag-abayag, inulit itan nen Jehova ed kinen Isaac. Insipan ton nabendisyonan so amin a pamilya diad dalin panamegley na kapolian nen Abraham. (Basaen so Gawa 3:25.) Nipaamtad satan a sipan ya say Mesias—say matoor ya “ilalak” ya abitlad Genesis 3:15—et manlapud kapolian nen Abraham. Lapud si Esau so panguloan ya anak nen Isaac, walay legal ya kanepegan tod satan ya sipan. Talagan marakdakep so tawiren nen Esau! Balet inapresya to kasi?
8, 9. (a) Antoy desisyon nen Esau nipaakar ed inkapanguloan to? (b) Kayari na pigaran taon, antoy amoria nen Esau ed ginawa ton desisyon, tan antoy reaksion to?
8 Aminsan, kasempet nen Esau a nanlapud uma, anengneng ton ‘manlulutoy’ Jacob. Imbaga nen Esau: “[“Apuram,” NW] pakan mo ak pa ed satan so luto ya ambalanga, pikasik ed sika; ta makapuy ak.” Et inmebat si Jacob: “Ilakom ed siak ni sirin so pankatunongan mo ed inkapanguloan mo.” Antoy desisyon nen Esau? Oniay imbaga to: “Anto ta kasi kaabigan a gawaen ed siak na . . . inkapanguloan ko?” Mas pinili nen Esau so sanyaong ya lentehas nen say inkapanguloan to! Pian magmaliw ya legal so pangilako, kinerew nen Jacob: “Sambaan mo ni ed siak.” Agla nanisip si Esau, inlako ton tampol so inkapanguloan to. “Et si Jacob angiter ed satan na tinapay tan saman so ambalanga a luto a lentehas; et sikato so angan tan inminum, insan inmalagey, tan iman la. Onia so impanmudmora nen Esau na inkapanguloan to.”—Gen. 25:29-34.
9 Kayari na pigaran taon, sanen nalilikna nen Isaac ya magano lay ipatey to, nanggawa na paraan si Rebeca pian naseguron naawat nen Jacob so inkapanguloan ya inlako nen Esau. Sanen amoria lanlamang nen Esau ya kaambagelan so desisyon to, akikasi ed si Isaac: “Ikdan yo ak pa met na bendisyon yo, ama! . . . Anggapo ta lay inkera yon bendisyon a para siak?” Nen imbaga nen Isaac ya agto la nababawi so bendisyon ya inter tod si Jacob, inmaki-akis si Esau.—Gen. 27:30-38, Maung a Balita.
10. Antoy panmoria nen Jehova ed si Esau tan Jacob, tan akin?
10 Based sayan salaysay ed Biblia, antoy naaralan tayod ugali nen Esau? Impanengneng ton mas importantid sikatoy pilpilalek na laman nen saray bendisyon ya katekep na tawir to. Imbaliwala toy inkapanguloan to tan apaneknekan ed satan ya agton talaga inaroy Dios. Sakey ni, agto ninonot so epekto ed saray anak to na gawaen to. Duma balet si Jacob, talagan pinabli toy tawir to. Singa bilang, tinulok toy bilin na atateng to nipaakar ed panangasawa. (Gen. 27:46–28:3) Tua, sayan desisyon nen Jacob et mankaukolay anos tan sakripisyo, balet abendisyonan ta diad kapolian to so nanlapuan na Mesias. Antoy panmoria nen Jehova ed si Esau tan Jacob? Panamegley nen propeta Malaquias, imbaga nen Jehova: “Inarok si Jacob, balet ginulak si Esau.”—Mal. 1:2, 3.
11. (a) Antoy naaralan na saray Kristiano ed istorya nen Esau? (b) Akin ya inkonekta nen Pablo so pilalawanan ed ginawa nen Esau?
11 Wala kasi naaralan na saray Kristiano natan ed istorya nen Esau? On wala. Binilin nen apostol Pablo iray kapananisiaan ya manalwar “pian anggapoy managlawan odino siopaman ya agmamapabli ed sagrado iran bengatla, a singa si Esau, ya insalat to ed sakey a naakan iray kanepegan to bilang panguloan.” (Heb. 12:16) Onaplika nin siansia iyan pasakbay. Kaukolan a lawas tayon pablien iray sagradon bengatla pian ag-itayo nadaeg na pilpilalek na laman a manresultad pakabalang ed espiritual ya tawir tayo. Balet, akin ya inkonekta nen Pablo so pilalawanan ed ginawa nen Esau? Lapud no singa si Esau et manpadaeg tayod pilpilalek na laman, mainomay tayon isalat iray sagradon bengatla para labat ed imoral ya panlikliket, a singa say pilalawanan.
IPARAAN MO LAY PUSOM NATAN
12. (a) Panon itayon papatitan nen Satanas? (b) Anto ray alimbawad Biblia ya makatulong ed sikatayo sano natutukson manggaway mauges?
12 Bilang lingkor nen Jehova, seguradon agtayo gagalaen ya ipeligroy sarili tayo ed situasyon ya mangitonton ed panggaway imoral. Imbes, ipipikasi ti ni ingen ya agkomon iyabuloy nen Jehova ya napelag itayod panutukso na arum. (Mat. 6:13) Balet legan tayon panggugunaetan ya pansiansiaey katooran tayo ed sayan mauges a mundo, agmet tutundaan nen Satanas ya pakapuyey espiritualidad tayo. (Efe. 6:12) Bilang dios na sayan sistema na bengabengatla, amta na Diablo no panon ton itapang iray makapatukso ed sikatayo pian gawaen iray mauges ya pilalek na laman. (1 Cor. 10:8, 13) Singa bilang, panon to no wala kad situasyon ya mainomay moy makagawa na imoral? Antoy gawaen mo? Kasin aligen moy Esau tan ibagan: ‘Apuram! Ikdan mo ak!’ Odino ipulisay tan ibatikan moy tukso, a singa ginawa na anak nen Jacob a si Jose, ya tinukso na asawa nen Potifar?—Basaen so Genesis 39:10-12.
13. (a) Diad panaon tayo, panon ya inalig na dakel si Jose, balet panon ya inalig na arum si Esau? (b) Antoy gawaen tayo pian agtayo naalig si Esau?
13 Dakel ed saray agagi tayo so nipaarap ed situasyon ya kaukolan day manpili no kasin aligen day Esau odino si Jose. Maslak ed sikara et pinaliket day puso nen Jehova diad makabat ya impandesisyon da. (Uli. 27:11) Balet wala ray pigaran agagi ya angalig ed si Esau, tan impeligro day espiritual ya tawir da. Diad tua, dakel ed saray nadidisiplina odino nadidispelosip kada taon et lapud seksual ya imoralidad. Talagan importante sirin ya iparaan tayo lay puso tayo natan, antis tayon nipaarap ed situasyon ya pakasubokay katooran tayo! (Sal. 78:8) Pantongtongan tayoy duaran paraan ya ontulong pian nalabanay tukso tan makapanggaway makabat iran desisyon.
MANNONOT TAN MANPARAAN
14. Anto ran tepet so ontulong ed sikatayon ‘nabusol so mauges tan ompeket ed maong’?
14 Say unonan paraan et say pannodnonot ed pansumpalan na gawaen tayo. Napatnagay kaaralem na panamabli ti’d espiritual ya tawir tayo diad kaaralem na panangaro tayod si Jehova, say Manangiter ed satan a tawir. No inaro tayoy sakey ya indibidual, agtayo labay ya nasakitan. Imbes, gawaen tayoy anggaay nayarian tayon sikatoy napaliket. Kanian, ipanaon ti’n nodnonoten so epektod sikatayo tan ed arum no manpadaeg tayod marutak ya pilpilalek. Oniay nepeg tayon itepet ed sarili tayo: ‘Anto kasi epektod relasyon kod si Jehova na makasarilin konduktak? Antoy epekto na satan ed pamilyak? Panon ya naapektoan iray agagid kongregasyon? Wala kasi nigapol ko?’ (Fil. 1:10) Nia ni nepeg tayon itepet: ‘Makabat kasi so magangganon seksual ya panliket no say kasalat to et pirmin ermen? Talaga kasin labay koy magmaliw ya singa si Esau, ya inmaki-akis sanen amoria toy ginawa to?’ (Heb. 12:17) Makatulong so pandalepdep ed saratan ya tepet pian ‘nabusol tayo so mauges, tan ompeket ed maong.’ (Roma 12:9) Say panangaro tayod si Jehova so mamakiwas ed sikatayon protektaay tawir tayo.—Sal. 73:28.
15. Antoy ontulong ed sikatayo pian nalabanay tukso tan naprotektaay espiritualidad tayo?
15 Say komadua et iparaan so sarili tayo pian nalabanay tukso. Dakel so intarya nen Jehova ed sikatayo pian nalabanan iray tukson mameligrod espiritualidad tayo. Kaibad saratan so panagaral na Biblia, pipiaral, panagpulong, tan pikakasi. (1 Cor. 15:58) Kapagno ibebesngaw tayod si Jehova so nalilikna tayo tan kapagno makulikuli itayon manpupulong, ipaparaan tayoy sarili tayo pian nalabanay tukso. (Basaen so 1 Timoteo 6:12, 19.) Baleg so nagawaan na pansagpot pian magmaliw itayon mapekder ya mangidepensa. (Gal. 6:7) Saya so indanet ed komaduan kapitulo na Uliran.
“SIKATO SO ANAPEN MO”
16, 17. Antoy makatulong pian makapanggawa tayo na makabat iran desisyon?
16 Papasesegen itayo na Uliran kapitulo 2 ya gawaen so anggaay nayarian tayo pian nawalaay kakabatan tan abilidad ya mannonot. Ontulong irayan regalo pian nibiig tayo so duga tan aliwa, tan kontrolen so mauges a pilpilalek imbes ya peneken iratan. Balet pian ontalona tayo, kaukolan ya mabulos itayon mansagpot. Oniay impaliwawa na Biblia: “Ana’ko no awaten mo so saray salitak, tan yatol mo so saray ganggan ko ed sika; a singa pangikiling mo na layag mo ed kakabatan [“karunongan,” NW], tan ipeket mo so pusom ed pakatalos [“pakatebek,” NW]; on, no kelyawan mo so kaisipan, tan itagey mo so boses mo nipaakar ed pakatalos; no sikato so anapen mo a singa pilak, tan sikato so usisaen mo a singa saray inyamot a kayamanan, diad ontan natalosan mo so takot ed Jehova, tan naromog mo so pikakabat ed Dios. Ta si Jehova mangiter na kakabatan; ompaway ed sangi to so pikakabat tan pakatalos.”—Uli. 2:1-6.
17 Kanian pian makabat itayon makapandesisyon, kaukolan ya unoren tayo so simbawa na Uliran. Nalabanan tayo ray tukso no abuloyan tayoy salita nen Jehova a manguman ed inkatoo tayo, no maseet tayon kerewen so panangigiya to, tan no itultuloy tayon anapen so kakabatan to a singa inyamot a kayamanan.
18. Antoy itultuloy mon gawaen, tan akin?
18 Iikdan nen Jehova na kakabatan, pakatalos, pakatebek, tan karunongan iray mansasagpot ya mananap ed sarayan regalo. No panseetan tayon anapen tan usaren iraya, lalo itayon napaapit ed Manangiter, si Jehova. Diad ontan, say maapit ya relasyon tayod sikato so manalimbeng ed sikatayo sano wala ray tukso. Protektaan itayo met na maapit a relasyon tan takot ed si Jehova pian ag-itayo makapanggaway mauges. (Sal. 25:14; Sant. 4:8) Komon ta natulongan itayo na pikakaaro ed sikato tan na karunongan ya iiter to pian amin tayo et makapanggaway desisyon ya mamaliket ed sikato tan naprotektaay tawir tayo.


text:
Kasin Ibabawal na Biblia so Seksual ya Liket?
Say ebat na Biblia
Ag-ibabaga na Biblia ya bawal so seksual ya liket, noagta regalo na Dios itan ed saray sanasawa. Ginawa to so “laki tan bii” tan anengneng ton “agaylay abig” na ginawa to. (Genesis 1:27, 31, NW) Nen kinasal to so inmunan laki tan bii, inkuan ton “magmaliw iran saksakey a laman.” (Genesis 2:24, Maung a Balita) Kaibad satan ya impankasakey da so panliket ed seksual ya relasyon tan maapit ya liknaan.
Oniay imbaga na Biblia nipaakar ed panliket na saray lalaki ed asawa ra: “Manliket ka ed asawa na inkaugaw mo . . . Saray pagew to peselen da ka komon ed saray amin a panaon. Tan nasigpot ka komon lawas ed aro to.” (Uliran 5:18, 19) Labay met na Dios a manliket iray bibii ya misekso ed asawa ra. Ibabaga na Biblia: “Nepeg ya iter na sanasawa so seksual ya pankaukolan na kada sakey.”—1 Corinto 7:3, God’s Word Bible.
No parad siopa labat so seksual ya liket
Ginawa na Dios a say seksual ya relasyon et para labat ed sanasawa, ta ibabaga na Hebreos 13:4: “Komon ta say panangasawa et nepeg a galangen na amin a totoo, tan ag-itan komon narutakan, ta ukomen na Dios iray managlawan tan managkalugoran.” Nepeg ya matoor so sanasawa ed sakey tan sakey tan pansiansiaen day sipanan da. Mas maliket ira no aliwan say pamaliket ed sarili da so anapen da, noagta say pangunor ed sayan prinsipyo na Biblia: “Mas makapaliket so mangiter nen say mangawat.”—Gawa 20:35.


text:
KAPITULO 132
“Tua a Sayan Too et Anak na Dios”
MATEO 27:45-56 MARCOS 15:33-41 LUCAS 23:44-49 JUAN 19:25-30
INATEY SI JESUS DIAD PANAMAIRAPAN A POSTE
SARAY MAKAPAKELAW YA AGAWA SANEN INATEY SI JESUS
Diad saman et “komanem ya oras,” odino alas-12 na kaagwan. Binmilunget so “interon dalin anggad komasiam ya oras,” a manga alas-3 na ngarem. (Marcos 15:33) Sayan nikaduman bilunget et aliwan lapud eklipse. Maslak iyan nagagawa no balon bulan, balet natan et panaon na Paskua, a say bulan et tulaw. Tan mas binmayag iyan bilunget nen say pigaran minuto labat ya eklipse. Kanian nibagan say Dios so nanlapuan na sayan bilunget!
Isipen pay epekto na sayan agawa ed saramay manluludlurey ed si Jesus. Diad sarayan oras ya ambilbilunget, walay apatiran bibii ya inmasingger ed panamairapan a poste. Saraya et say ina nen Jesus, si Salome, si Maria Magdalena, tan si Maria ya ina nen apostol Santiago a Melag.
Si apostol Juan et kaiba na maneermen ya ina nen Jesus “diad asingger ed panamairapan a poste.” Banbantayan nen Maria imay inyanak to tan inasikaso to a walad poste a manpapairap. Pakalikna nen Maria et singa dinuyok na “andukey ya espada.” (Juan 19:25; Lucas 2:35) Si Jesus balet, anggaman makakaliknay pinasyan sakit, siansia nin inisip to so pankaabigan nen ina to. Pinilit toy onlingaw ed si Juan tan inkuan tod ina to: “Nia so anak mo!” Insan linmingaw ed si Maria tan inkuan tod si Juan: “Nia so inam!”—Juan 19:26, 27.
Inmatalek nen Jesus ed inad-aro ton apostol so pangasikaso ed ina to, a mapatnag ya abalo la. Amta nen Jesus ya agni manisiad sikato iray arum ya agagi tod ina. Kanian seseguroen ton naasikasoy pisikal tan espiritual a pankaukolan nen ina to. Talagan alay abig ya alimbawa!
Sanen manampot lay bilunget, inkuan nen Jesus: “Makakainum ak.” Diad saya et sinumpal to so kasulatan. (Juan 19:28; Salmo 22:15) Atalosan nen Jesus a diad saman et singa inekal na Ama to so proteksion ed sikato pian nasubok no anggad iner so katooran na Anak to. Inmeyag si Jesus diad Aramaikon lenguahe na saray taga Galilea: “Eli, Eli, lama sabactani?” a say labay ton ibaga et “Dios ko, Dios ko, akin et pinaulyanan mo ak?” Saray arum ya akaalagey ed asingger et dumay atalosan da, kanian inkuan da: “Nengneng yo! Tatawagen toy Elias.” Walay sakey ed sikara a binmatik, insan angipasepsep na espongha ed anakseng ya alak tan inyan tod tanubong, insan ipapainum tod si Jesus. Balet inkuan na arum: “Paulyan yo! Nengnengen tayo no kasin onsabi si Elias a mangiyepas ed sikato.”—Marcos 15:34-36.
Insan inyeyag nen Jesus: “Asumpal la!” (Juan 19:30) On, asumpal to so amin ya ipapagawa nen Ama to ed sikato diad dalin. Diad kaunoran et inkuan nen Jesus: “Ama, imamatalek kod sika so espirituk.” (Lucas 23:46) Diad ontan et impiya la nen Jesus ed si Jehova so puersa na bilay to, a matalek ya ipawil itan na Dios ed sikato. Diad saman et tinmuek si Kristo tan inatey, ya agbalot abawasan so talek tod Dios.
Insan walay maksil a yegyeg, a linmeletak iray bato. Diad kasil to, saray lubok ed paway na Jerusalem et alukaslukasan tan nibanbantak iray bangkay. Saramay ondadalan a makakanengneng ed saray bangkay et linmoob ed “masanton syudad” tan imbalita ra no antoy naimatonan da.—Mateo 12:11; 27:51-53.
Nen inatey si Jesus, say andukey tan ambelat ya kurtina a mangibibiig ed Masanto tan Sankasantosan ed templo na Dios et nankadua, ya apilat manlapud tagey anggad leksab. Sayan makapakelaw ya agawa et pakapatnagan ya sinmanok so Dios ed saramay amatey ed Anak to tan mankabaliksan a nilukas la natan so dalan a paonlad Sankasantosan, say mismon tawen.—Hebreo 9:2, 3; 10:19, 20.
Lapud satan et ataktakot a maong iray totoo. Samay opisyal na armada ya angidaulo ed pamatey et inkuan to: “Tua a sayan too et Anak na Dios.” (Marcos 15:39) Nayarin sikatoy wadman sanen binista si Jesus diad arapan nen Pilato, a nantongtongan da no kasin sikatoy anak na Dios. Natan et kombinsido la a si Jesus et matunong tan tua ya Anak na Dios.
Saray arum ya akanengneng ed sarayan nikadkaduman agawa et sinmempet a “tatapoktapoken day pagew da” lapud pinasyan ermen tan kababaingan. (Lucas 23:48) Kaibad saramay maniimaton a walad bandad arawi et saray dakel a bibiin disipulo nen Jesus a no maminsan et mimilad sikaton manbiahe. Naapektoan met iran maong ed sarayan makatantandan agawa.


text:
Branches
Metrobank Head Office
MMetrobank Baclaran ParaƱaque City Metro Manila Philippines Metrobank Bacao General Trias Cavite Philippines Metrobank Ayala Alabang Muntinlupa City Metro Manila Philippines Metrobank Ayala Center Cebu Philippines (Offsite) Metrobank Ayala Avenue Center Makati City Metro Manila Philippines Metrobank Aurora Boulevard Cubao Quezon City Metro Manila Philippines Metrobank ATU Mall San Pedro Davao City Philippines (Offsite) Metrobank Asian Terminal (Offsite) Port Area Manila Philippines Metrobank Arranque Center Sta. Cruz Manila Philippines Metrobank Arayat Cubao Quezon City Metro Manila Philippines
Places in Imus
Cebugle © 2022 · Privacy · Cookie Policy · Terms · About Us


text:
KAPITULO 83
Imbitasyon ed Panangan
LEKSION NIPAAKAR ED PANAGPAABEBA
NAMBARAAN IRAY INIMBITAAN
Agni inmalis si Jesus ed abung na Fariseo kayari ton pinaabig imay lakin linmarag so laman to. Naobserbaan to ya arum ed saray bisita et onyuyurong ed pasen ya parad importante iran totoo, kanian inusar to yan pankanawnawa pian ibangat so panagpaabeba.
“No walay angimbitad sika ed sakey a bansal,” kuan nen Jesus, “agka onyuyurong ed sankaprominentian a pasen. Ompan walay inimbitaan to met a mas gagalangen nen say sika. Insan samay angimbitad sikayon dua et onasingger tan ibaga tod sika, ‘Iter mo iyan pasen ed sayan too.’ Diad ontan et nabaingan ka tan onla kad sankaabebaan a pasen.”—Lucas 14:8, 9.
Insan intuloy to: “Balet no naimbitaan ka, la ka tan yurong kad sankaabebaan a pasen, pian sano onasingger imay angimbita ed sika, ibaga ton, ‘Kaaro, diman ka lad bandad tagey.’ Diad ontan et napagalangan kad arapan na amin a kaparam a sangkaili.” Aliwa labat iyan pangipanengneng na maong ya ugali. Impaliwawa nen Jesus: “Ta balang sakey a mangiyaatagey ed sarili to et niyabeba, tan siopaman a mangiyaabeba ed sarili to et niyatagey.” (Lucas 14:10, 11) On, bibilinen to ray ondedengel ya magmaliw iran mapaabeba.
Insan imbaga nen Jesus so sananey nin leksion ed samay Fariseo ya angimbitad sikato: No dinan so panagsangkaili ya aaprobaan na Dios. “No mangiparaan kay pangugtoan odino pangdeman, agmo tatawagen iray kakaarom odino agagim odino kakanayon mo odino mayayaman a kakaabay mo. Ta ompan imbitaan da ka met tan magmaliw itan a bales ed sika. Balet no mangiparaan kay ponsia, imbitaan mo iray pobri, lupoy, piley, bulag; tan naliketan ka, lapud ag-ira makabales ed sika.”—Lucas 14:12-14.
Natural labat ya imbitaan tayo ray kakaaro, kakanayon, o kakaabay, tan ag-ibabaga nen Jesus ya makapuy itan. Balet, idadanet ton nabendisyonan itayo no say imbitaan tayo et saray mankaukolan, a singa saray pobri, lupoy, odino bulag. Impaliwawa nen Jesus ed samay manasangkaili ed sikato: “Ombales so Dios ed sika no paolien to la ray matunong.” Mipakna so sakey ed saray bisita: “Maliket imay mangan diad Panarian na Dios.” (Lucas 14:15) Atalosan na samay bisita ya pribilehyo itan. Balet, wala ray agda itan naapresya, a singa nanengneng ed ilustrasyon nen Jesus:
“Walay sakey a toon angiparaan na baleg a pangdem, tan dakel so inimbitaan to. Imbaki toy aripen to . . . pian tawagen iramay naimbitaan, ‘Gali la, ta akaparaan lay pangdeman.’ Balet parepareho ran nambaraan. Inkuan na samay inmuna, ‘Angaliw ak na daralusan tan kaukolan kon laen tan nengnengen; pasensia ka la, ta agak makakar.’ Tan inkuan na samay sakey, ‘Angaliw ak na limaran paris a baka tan nengnengen ko ni iratan; pasensia ka la, ta agak makakar.’ Inkuan met na samay sakey ni, ‘Kapkapangasawak kanian agak makaonla.’”—Lucas 14:16-20.
Ataptapew iratan ya baraan! Kaslakan, anengneng la na too so daralusan odino baka antis to nin saliwen, kanian aliwan kapilitan ya nengnengen to lamet no asaliw to la. Amay komatlo et agla manpaparaan ya mangasawa, ta asawa to la. Kanian aliwa ‘tan ya rason pian agto awaten so importantin imbitasyon. Nen arengel na katawan irayan baraan, mamapasnok ya imbaga tod aripen:
“Apuram so onlad saray manunan karsada tan diad saray karsada ed syudad, tan itagar mo dia iray pobri tan lupoy tan bulag tan piley.” Ginawa itan na aripen, balet kulang ni. Kanian inkuan na katawan ed aripen to: “La kad saray dalan tan diad saray mainget a karsada, tan pasoot mo ran onloob, pian napano so abung ko. Ibagak ed sikayo, anggapod saramay naimbitaan so makataway ed imparaan kon pangdeman.”—Lucas 14:21-24.
Ipapanengneng na sayan ilustrasyon nen Jesus no panon ya impaimbitaan nen Jehova a Dios ed sikato iray totoon magmaliw a kabiangan na Panarian na tawen. Saray Judio, lalo la ray lider na relihyon, so inmunan inimbitaan. Dakel ed sikara so ag-angawat ed imbitasyon nen Jesus legay ministeryo to. Balet, aliwan sikara labat so naimbitaan. Natalosan ed imbaga nen Jesus ya wala ni nagawan komaduan imbitasyon parad saray memelmelagen ya Judio tan saray proselita. Insan komatlo, say sampot lan imbitasyon, naimbitaan iray totoon ipapasen na saray Judio ya aliwan makanepegan ed Dios.—Gawa 10:28-48.
Talagan papaneknekan na imbaga nen Jesus ya duga imay imbaga na sakey a bisita: “Maliket imay mangan diad Panarian na Dios.”


text: 1 Walay sakey a laki ed Ramataim-zofim*+ diad mapalandey a rehyon na Efraim,+ a say ngaran to et Elkana,+ say anak nen Jeroham, ya anak nen Elihu, ya anak nen Tohu, ya anak nen Zup, sakey ya Efraimita.2 Duaray asawa to; say ngaran na sakey et Hana, tan samay sakey et Penina. Awalaan na ananak si Penina, balet anggapoy anak nen Hana.3 Sayan laki et tinaon ya ompapaway ed syudad to pian mandayew* tan manbagat ed si Jehova na saray armada diad Silo.+ Wadman so duaran ananak nen Eli, si Hofni tan Finehas,+ a manlilingkor bilang saserdote nen Jehova.+4 Sakey ya agew sanen nambagat si Elkana, inikdan to na saray apag si Penina ya asawa to ontan met ed amin ya ananak ton lalaki tan bibii,+5 balet sakey ya espisyal ya apag so inter tod si Hana, ta si Hana so inad-aro to; balet agni inabuloyan nen Jehova a sikatoy mananak.*6 Tan sikatoy agtutundaan a sutilen na samay sakey ya asawa nen Elkana pian pasyodoten to lapud sikatoy ag-inabuloyan nen Jehova a mananak.7 Tinaon ya ontan so gagawaen nen Penina; kapagno onlay Hana ed abung nen Jehova,+ pinasyay pansutil tod Hana kanian sikatoy onakis tan agmangan.8 Balet oniay inkuan ed sikato nen Elkana ya asawa to: “Hana, akin et onaakis ka tan agka mangan, tan akin et maer-ermen ka?* Agta maong ak ni parad sika nen say samploran ananak a lalaki?”9 Insan inmalagey si Hana kayari ran angan tan inminum diad Silo. Diad saman et akayurong si Eli a saserdote diad abay na lusek na puerta na templo*+ nen Jehova.10 Agaylay ermen* nen Hana, tan sikatoy nampikasi ed si Jehova+ tan agtinmundan nannangis.11 Tan sikatoy nansamba: “O Jehova na saray armada, no imanoen moy paniirap na lingkor mo tan nonoten mo ak tan no agmo lingwanan so lingkor mo tan ikdan mo na anak a laki so lingkor mo,+ sikatoy iter kod si Jehova diad amin ya agew na bilay to, tan anggapoy labahas ya ondalan ed ulo to.”+12 Legan na andukey a pampipikasi tod si Jehova, sankanengneng nen Eli so sangi to.13 Si Hana et mansasalita diad puso to, saray bibil to labat so onggagalaw, tan agnarengel so boses to. Kanian abaloan nen Eli et sikatoy abuek.14 Inkuan nen Eli ed sikato: “Akin et abuek ka? Itundam lay paniinum mo.”15 Inmebat si Hana: “Andi, katawan ko! Sakey ak a biin nanairapan lan maong;* agak inminum na alak odino antokaman a de-alkohol ya iinumen, noagta ibabalikas kod si Jehova so amin a walad kamarerwak.*+16 Agmo ipapasen a singa andi-kakanaan a bii so lingkor mo, ta mansasalita ak anggad natan lapud dakel a kapagaan tan gonigon ko.”17 Insan inmebat si Eli: “La ka, niwala komon ed sikay kareenan, tan iter komon na Dios na Israel so kinerew mod sikato.”+18 Sikatoy inmebat: “Nagamoran komon na lingkor mo so panangabobon mo.” Tan linma la so bii tan sikatoy angan la, tan agla maermen.19 Insan kabkabuasan iran binmangon tan dinmakmomo rad arapan nen Jehova, tan kayari na satan et sinmempet la rad abung da diad Rama.+ Diad saman et inakdolan nen Elkana si Hana ya asawa to, tan inimano* nen Jehova si Hana.+20 Kayari na manga sakey taon* et nanlukon si Hana tan angiyanak na sakey a laki tan inngaran+ ton Samuel,* lapud inkuan to, “sikatoy kinerew kod si Jehova.”21 Agnambayag et linmay Elkana tan say interon sankaabungan to pian iyapay tod si Jehova so tinaon a bagat+ tan say apay ya insipan to.22 Balet ag-akilay Hana,+ ta inkuan tod asawa to: “No apakso lay ugaw, insan ko la awiten diad arapan nen Jehova tan mansiansia la diman.”+23 Insan inkuan ed sikato nen Elkana ya asawa to: “Gawam no antoy iisipen mon sankaabigan.* Ontilak ka diad abung anggad sikatoy napaksom. Gawaen komon nen Jehova no antoy imbagam.” Kanian tinmilak ed abung so bii tan kinomisan toy anak to anggad sikatoy apakso to.24 Sanen apakso to lay ugaw, sikatoy impila tod Silo, tan angawit met na sakey a kalakian a baka a mantaoy talora, sakey ya efa* ya arina tan sakey a baleg a buyog a napnoy alak,+ tan sikatoy linmad abung nen Jehova diad Silo+ a kaiba toy ugaw.25 Insan pinakgeran day kalakian a baka tan inyakar dad si Eli so ugaw.26 Diad saman et inkuan to: “Dispensa, katawan ko! Unong a mabilay ka,* katawan ko, siak imay biin manpipikasid si Jehova a kaibam a manalalagey diad sayan pasen.+27 Saya so ugaw ya inter nen Jehova ed siak ya ebat ed pikakasik ed sikato.+28 Kanian sikatoy iter* kod si Jehova. Sikatoy kayarian nen Jehova diad amin ya agew na pambilay to.”Tan sikatoy* dinmakmomo diman ed si Jehova.


text:
Tepetepet na Saray Manbabasa
Nayari kasi ed sakey ya Kristiano so nawalaan na paltog pian protektaan toy sarili to ed arum a too?
Ipapanengneng na satan ya agnayari ed saray Kristiano so mangusar na armas ya singa say paltog pian protektaan so sarili da ed arum a too. Nonoten iraya:
Diad pakanengneng nen Jehova, say bilay
Tua ya nayarin makapatey so sakey a too anggan antoy usaren ton pandepensa ed sarili to, balet mas mainomay toy makapatey no paltog so usaren to
Nen imbaga nen Jesus ya mangawit na espada iray papatumbok to diad sampot ya labi na impanbilay to diad dalin, anggapod isip to ya usaren da itan pian protektaan so sarili da. (Luc. 22:
Base ed Miqueas 4:3, saray totoo na Dios et “pitpiten da ray espada ra pian gawaen a tarem na lukoy tan saray gayang da et gawaen dan palot.” Sayan pakabidbiran ed saray tuan Kristiano et mitukoyan ed sayan imbaga nen apostol Pablo ya ganggan na Dios: “Agyo babalesen na mauges so siopaman a nanggaway mauges ed sikayo. . . . No posible, diad anggaay nayarian yo, mikareenan kayod amin a totoo.” (Roma 12:17, 18) Anggan dakel so naeksperiensya nen Pablo ya irap, kaiba lay “kapeligroan ed saray matakew,” ginawa to nin siansia iray imbaga to, ya agton balot inkompromiso iray prinsipyo na Biblia pian labat protektaan so sarili to. (2 Cor. 11:26) Imbes, sikatoy nanmatalek ed Dios tan ed karunongan ya naromog ed Salita To
Mas importante ed saray Kristiano so bilay nen saray materyal a bengatla. “Anggano dakdakel so kayarian na sakey a too, ag-iratan makapangiter ed sikato na bilay.” (Luc. 12:15) Kanian no ag-ondengel so sakey ya armadon matakew anggan maong so pitongtong ed sikato, maabig no tumboken na saray Kristiano so prinsipyo ed sayan imbaga nen Jesus: “Agka ombabawi no sinakitan ka na toon mauges.” Paulyan tayo lan alaen toy lalatopan tan ilalatop a kawes tayo, a singa panangibaga. (Mat. 5:39, 40; Luc. 6:29) * Siempre, sankaabigan nin siansia so ipaliis. No paliisan tayon ‘ipangta iray kaykayarian tayo,’ tan kabkabat itayo na saray kakaabay tayo bilang mareen ya Tasi nen Jehova, nayarin naiwasan tayoy magmaliw ya biktima na saray bayolentin kriminal.
Rerespetoen na saray Kristiano so konsiensia na arum. (Roma 14:21) No naamtaan na arum ya walay paltog na sakey a membro na kongregasyon pian protektaan toy sarili to ed arum a too, nayarin wala ray nabigla odino nagapol ni ingen. Anggano walay karapatan tayon gawaen so sakey a bengatla, say aro so mamakiwas ed sikatayon iyuna so pankaabigan na arum imbes a say sarili tayo.
Panseseetan na saray Kristiano so magmaliw ya alimbawa ed arum. (2 Cor. 4:2; 1 Ped. 5:2, 3) No sinimbawa la na saray elder so sakey ya Kristiano balet wala nin siansiay paltog to pian protektaan so sarili to ed arum a too, sikatoy aliwan maabig ya alimbawa. Kanian sikatoy agkualipikado parad saray responsabilidad odino espisyal ya pribilehyo ed kongregasyon. Onaplika met itan ed sakey a Kristiano ya mamebemben na paltog lapud trabaho to. Mas maong no mananap lay sananey ya trabaho! *
Siempre, personal ya desisyon na sakey a Kristiano no panon ton protektaan so sarili to, pamilya to, odino saray kayarian to, ya singa diad panagpili na trabaho. Balet no mandedesisyon, kaukolan ton ibase itan ed saray prinsipyo na Biblia a pakapatnagan na karunongan tan panangaro na Dios. Kanian pipilien na saray maespiritual ya agagi so agnawalaan na paltog pian protektaan so sarili da ed arum a too. Amta ra ya say tua tan permanentin seguridad et awaten na saramay manmamatalek ed Dios diad panutumbok da ed saray prinsipyo na Biblia.
^ par. 3 Nayarin pilien na sakey a Kristiano so nawalaan na paltog parad pan-hunting na ayep, ya singa say eskopita, pian walay naakan to odino pian naprotektaan ed saray masebeg ya ayayep. Balet no ag-itan usaren, nepeg ya anggapoy bala to, odino baklasen ni ingen, tan isinop. Pero no ilegal, ibabawal, odino iistriktoan na gobierno so pakawalaan na paltog, ontulok ed ley iray Kristiano.
^ par. 2 No nipaakar ed rape tan no panon mon depensaan so sarilim ed satan, nengnengen so artikulo ya “How to Prevent Rape” diad Marso 8, 1993, isyu na Awake!
^ par. 4 Saray kaaruman ya impormasyon ed tepet nipaakar ed pangawat na trabaho ya kaukolan so pamemben na armas et naromog ed Say Panag-bantayan na Nobyembre 1, 2005, p. 31; tan The Watchtower, Hulyo 15, 1983, p. 25-26.


text:
Introduksion ed Seksion 1
Nabasa ed gapo na Biblia so istorya no panon ya ginawa nen Jehova so amin ya balibalin bengatla ed tawen tan ed dalin. No sakey kan ateng, tulongan moy anak mo ya nanengneng to iray makapakelaw tan nanduruman ginawa na Dios. Ibangat mo ya ginawa na Dios so too ya mas maong nen saray ayep, ta inikdan to tayoy abilidad ya mansalita, manisip, man-imbento, mangansion, tan manpikasi. Tulongan mo ya naapresya to so pakapanyari tan karunongan nen Jehova, lalo lay panangaro tod amin ya ginawa to—pati ed sikatayo.
DIAD SAYAN SEKSION
LEKSION 1
Ginawa na Dios so Tawen tan Dalin
Ibabaga na Biblia ya ginawa na Dios so tawen tan dalin. Antam no siopa imay anghel ya sankaunaan ed amin ya ginawa to?
LEKSION 2
Ginawa na Dios so Unonan Laki tan Bii
Ginawa na Dios so unonan laki tan bii tan impanayam to rad garden na Eden. Labay to ya mananak ira tan gawaen dan paraiso so interon dalin.


text:
Introduksion ed Seksion 4
Nabasa ed sayan seksion so istorya tungkol ed si Jose, Job, Moises, tan saray Israelita. Amin da et dinmalan ed dakel ya irap lapud Diablo. Arum ed sikara et minaltrato, impriso, inaripen, tan pinatey ni ingen. Balet prinotektaan ira nen Jehova ed nanduruman paraan. No sakey kan ateng, tulongan so anak mo ya natalosan ton anggano nanirap irayan lingkor nen Jehova, agkinmapuy so pananisia ra.
Angidapo si Jehova na Samploran Salot pian ipanengneng ya sikatoy mas makapanyari nen say amin ya dios na Ehipto. Idanet no panon ya prinotektaan nen Jehova iray totoo to nensaman tan no panon to ran proprotektaan natan.
DIAD SAYAN SEKSION
LEKSION 14
Aripen ya Inunor Toy Dios
Duga so ginawa nen Jose, balet nanirap nin siansia. Akin?
LEKSION 15
Agnilingwanan nen Jehova si Jose
Anggano arawi si Jose ed pamilya to, sikatoy tinulongan na Dios.
LEKSION 16
Siopa si Job?
Inunor nen Job si Jehova anggano mairap.
LEKSION 17
Pinili nen Moises so Mandayew ed si Jehova
Nen baby ni si Moises, sikatoy akaligtas lapud nanggaway paraan so nanay to.
LEKSION 18
Melag a Kiew ya Mandarlang
Akin et agnapopoolan so melag a kiew anggano mandarlang?
LEKSION 19
Say Unona ya Taloran Salot
Asalot iray totoo ed Ehipto lapud malastog so Faraon tan agto labay ya ibulos iray Israelita.
LEKSION 20
Say Sinmublay ya Anemiran Salot
Akin ya duma irayan salot ed saramay unona ya taloran salot?
LEKSION 21
Say Komasamplon Salot
Ansakisakit iyan salot kanian anggan say malaslastog ya Faraon et anggapo lay agawaan to.
LEKSION 22
Apaldua so Ambalangan Dayat
Ag-inatey so Faraon diad samploran salot, balet kasin akaligtas ed sayan makapakelaw ya ginawa na Dios?


text:
KAPITULO 8
Arum so Atagtagey ed Posisyon nen say Sikatayo
SEGURADO ak a panisiaan mo ya arum so atagtagey ed posisyon, odino mas baleg tan mas mabiskeg, nen say sika odino siak. Siopay nibagam a mas atagey ed posisyon nen say sikatayo?— Si Jehova a Dios. Komusta so Anak to ey, say Sankamaongan a Managbangat? Kasin sikatoy mas atagey nen say sikatayo?— On, siempre.
Si Jesus so nambilay ed tawen kaibay Dios. Sikatoy sakey ya espiritun Anak, odino anghel. Kasin amalsa so Dios na arum nin anghel, odino espiritun ananak?— On, minilyon so pinalsa to ed sikara. Sarayan anghel so mas atagey tan mas makapanyari nen say sikatayo.
Natandaan mo ni so ngaran na samay anghel ya akitongtong ed si Maria?— Si Gabriel. Imbaga to ed si Maria a say anak to so magmaliw ya Anak na Dios. Inyan na Dios so bilay na espiritun Anak to ed panag-anakan nen Maria ta pian nianak si Jesus bilang ugaw diad dalin.
Panisiaan mo a milagro itan? Panisiaan mo a nanayam si Jesus ed tawen kaibay Dios?— Imbaga nen Jesus a sikatoy nanayam diman. Panoy pakaamta nen Jesus ed saratan a bengatla? Onia’ay, sanen sikatoy ugaw ni, nayarin imbaga nen Maria ed sikato so imbaga nen Gabriel. Nayarin imbaga met nen Jose ed si Jesus a say Dios so tuan Ama to.
Sanen abautismoan si Jesus, nansalita ni ingen so Dios manlapud tawen, ya inkuan to: “Saya so Ana’ko.” (Mateo 3:17) Tan diad samay labi antis na impatey to, nampikasi si Jesus: ‘Ama, igloria mo ak ed abay mo ed samay gloria a walad sikata sanen anggapo ni mundo.’ (Juan 17:5) On, kinerew nen Jesus a sikatoy ipawil a manayam lamet ed tawen kaibay Dios. Panon a makapawil diman ey?— Makapawil labat no sikato lamet so pagmaliwen nen Jehova a Dios ya agnanengneng ya espiritun persona, odino anghel.
Tepetan ta ka pa na importantin tepet. Amin kasin anghel et maong? Antoy nibagam ey?— Onia’ay, nensaman et maong iran amin, lapud sikaray pinalsa nen Jehova, tan amin a ginawa to et maong. Balet walay sakey ya anghel a nagmaliw a mauges. Panon ya agawa itan ey?
Pian naebatan, pawilen ta so panaon sanen pinalsa na Dios so inmunan laki tan bii, si Adan tan Eva. Ibabaga na arum a totoo ya anggapoy katuaan to itan ya istorya nipaakar ed sikara. Balet amta na Sankamaongan a Managbangat a tua itan.
Sanen pinalsa na Dios si Adan tan Eva, inyan to’ra ed marakdakep a tanamanan a say ngaran na saman a lugar et Eden. Sakey iman a parke odino paraiso. Nayarian da komon so mananak na dakel, sakey a baleg a pamilya, tan manayam ed Paraiso ya andi-anggaan. Balet walay importantin aral a kaukolan dan amtaen. Apantongtongan ta la itan. Nengnengen ta no nanonotan ta ni.
Imbaga nen Jehova ed si Adan tan Eva a nayarian day mangan na anggan dakerakel a prutas a labay da manlapud saray kiew diman ed tanamanan. Balet wala labat lay sakey a kiew ya agda nepeg a kanen so bunga to. Imbaga la ed sikara na Dios so nagawa no kanen da itan. Inkuan to: “Ompatey ka.” (Genesis 2:17) Kanian, anton aral so kaukolan komon a naaralan di Adan tan Eva?—
Say aral et say katutulok. On, say bilay so mandedependi ed katutulok ed si Jehova a Dios! Aglabat la basta ibaga di Adan tan Eva a tuloken day Dios. Nepeg dan ipanengneng a tooren da itan diad panamegley na saray ginawa ra. No tinulok da so Dios, nipanengneng da komon a sikatoy inaro ra tan labay dan sikatoy Manuley da. Diad ontan et akapanayam ira komon ya andi-anggaan ed Paraiso. Balet no mangan ira na bunga na saman a kiew, anto so ipatnag na satan?—
Ipatnag na satan ya agdan talaga akisalamatan so inter na Dios ed sikara. Kasin tuloken mo si Jehova no wadman ka?— Diad inmuna, tinmulok si Adan tan Eva. Balet ta walay mas atagey nen say sikara ya amalingo ed si Eva. Asagyat toy Eva ya ag-ontulok ed si Jehova. Siopa itan ey?—
Ibabaga na Biblia a sakey ya uleg so akitongtong ed si Eva. Balet antam ya agmakasalita so uleg. Kanian panon itan ya akitongtong ey?— Walay sakey ya anghel a ginawa ton singa samay uleg so mansasalita. Balet samay anghel so talagan mansasalita. Saman ya anghel et ginmapon nannonot na saray mauges. Labay ton sikatoy dayewen nen Adan tan si Eva. Labay ton sikatoy tuloken da. Labay ton samsamen so posisyon na Dios.
Kanian saman a mauges ya anghel so angipaslep na makapuy iran kanonotan ed si Eva. Onia so imbaga to ed si Eva panamegley na uleg: ‘Ag-imbaga na Dios ed sika so katuaan. Agka ompatey no mangan ka na bunga na satan a kiew. Magmaliw kan makabat a singa say Dios.’ Kasin panisiaan mo so imbaga na saman a boses?—
Ginmapon nilabay nen Eva a naala so ag-inter na Dios ed sikato. Sikatoy angan na bunga na isesebel a kiew. Insan inikdan to met si Adan. Agpanisiaan nen Adan so imbaga na uleg. Balet mas mabiskeg so panlabay ton napagustoan si Eva nen say aro to ed Dios. Kanian sikatoy angan met ed bunga na kiew.
Antoy resulta ey?— Nagmaliw ya ag-ayadyari si Adan tan Eva, tinmakken ira, insan inatey ira. Tan lapud ag-ira la ayadyari, amin ya ananak da so agmet ayadyari kanian ontakken insan ompatey la ra. Agnantila so Dios! Talagan say bilay so mandedependi diad katutulok ed sikato. (Roma 5:12) Ibabaga ed sikatayo na Biblia a say anghel a nantila ed si Eva et atawag a Satanas a Diablo, tan arum ya anghel a nagmaliw a mauges et atawag iran demonyo.
Kasin natalosan mo la no akin a say maong ya anghel a pinalsa na Dios et nagmaliw a mauges?— Say makasengeg et sikatoy ginmapon nannonot na saray mauges. Labay ton sikatoy magmaliw a Manunaan. Amta to ya imbaga na Dios ed si Adan tan Eva a mananak ira, tan labay ton amin da so mandayew ed sikato. Labay na Diablo ya amin et ag-ontulok ed si Jehova. Kanian sasalien ton ipaslep so makapuy iran kanonotan ed sikara.
Ibabaga na Diablo ya anggapo so talagan mangaaro ed si Jehova. Ibabaga to a sika tan siak et agta inaro so Dios tan agtan talaga labay a gawaen so ibabaga na Dios. Ibabaga ton tutuloken tayo labat si Jehova no maong so pansusumpalan na saray bengatla. Kasin duga so Diablo? Kasin ontan itayo?
Imbaga na Sankamaongan a Managbangat a matila so Diablo! Pinaneknekan nen Jesus a talagan inaro to si Jehova diad itutulok ed Sikato. Tan aglabat tinulok nen Jesus so Dios no mainomay itan. Sikatoy tinmulok ed amin a panaon, anggano ginawa itan na arum a totoo a mairap parad sikato. Pinaneknekan ton sikatoy matoor ed si Jehova anggad impatey to. Kanian sikatoy pinabilay na Dios pian manbilay ya andi-anggaan.
Kanian siopa so nibagam a sankamanunaan a kabusol tayo?— On, si Satanas a Diablo. Kasin sikatoy nanengneng mo?— Siempre andi! Balet amta tayo a sikato so wala tan sikatoy mas atagey tan mas makapanyari nen say sikatayo. Ingen, siopa so mas atagey nen say Diablo?— Si Jehova a Dios. Kanian amta tayo a nayarian to itayon protektaan.
Basaen so nipaakar ed Sakey a nepeg tayon dayewen: Deuteronomio 30:19, 20; Josue 24:14, 15; Uliran 27:11; tan Mateo 4:10.


text:
SEKSION 1
Inikdan na Manamalsa so Too na Paraiso
Pinalsa na Dios so uniberso tan say bilay diad dalin; pinalsa toy laki tan bii a perpekto, impanayam to ira ed marakdakep ya hardin, tan inikdan to ra na saray ganggan ya unoren da
SAY Genesis 1:1 so ibabagan sankabantogan ed amin a salita: “Sanen gapo, say Dios pinalsa to so saray tawen tan say dalin.” Diad satan a simpli tan marakdakep a balikas, ikakabat na Biblia ed sikatayo so sankaimportantian a Persona ya abitla ed Masanton Kasulatan
Say sankaabigan ed amin a palsa na Dios diad dalin et say too. Lapud apalsa ed indengan na Dios, sarag na too ya aligen iray kualidad nen Jehova, singa say aro tan kakabatan. Pinalsa na Dios so too manlapud dabok, tan nginaranan to na Adan. Insan to impanayam ed sakey a paraiso, salanti, diad hardin na Eden. Say Dios a mismo so nanggawa ed satan ya hardin, a pinano to na mararakep tan mabubungan kakiewan.
Amta na Dios a kaukolan na laki so kapareha. Kanian, inuyos na Dios so sakey a taglang nen Adan tan amalsa na bii, insan to inter ed si Adan bilang asawa, a nginaranan to na Eva. Diad panlikliket nen Adan et inkuan to: “Saya so pukel na saray pukepukel ko, tan laman na laman ko.” Impaliwawa na Dios: “Kanian say sakey a laki taynan to so ama to tan ina to, et iyamong to so asawa to, et saksakey ira a laman naani.”
Inikdan na Dios si Adan tan Eva na duaran ganggan. Unona, imbaga to ed sikara a bayuboan tan asikasoen da so dalin ya ayaman da tan diad ilabas na panaon et panoen da itan na ananak da. Komadua, inkuan to ed sikara ya agda kakanen so bunga na sakey labat ed saray dakdakel a kiew a walad satan a maawang ya hardin, ‘say kiew na pakaamtaan na maong tan mauges.’ (Genesis 2:17) No ag-ira ontulok, ompatey ira. Diad saratan a ganggan, inikdan na Dios so laki tan bii na pankanawnawa ya ipanengneng a sikatoy aawaten dan Manuley da. Nanengneng met ed katutulok da so panangaro tan pisasalamat da. Anggapoy rason pian agda awaten so maad-aron ganggan to. Anggapoy depekto na saraman a perpekton totoo. Onia so ibabaga na Biblia: “Say Dios anengneng to so amin a bengatla a ginawa to, et nia maong iran tuloy.”


text:
NANDURUMAN LUGAR TAN TOTOO
Ombisita Tayod Cameroon
SAY etnikon grupo a tatawagen ya Baka
Maparawes iray manaayam ed saray probinsya ed Cameroon. Ibabano da iray bisita tan papalooben da irad abung da, insan da ra parungoay naakan tan danum. Insulto ed sikara no agmo awaten so pamisita ra, balet maliket ira no ontuloy kad abung da.
Onggapoy istoryaan diad pangibano tan pangumustad interon pamilya. Ugali da ni ingen ya komustaen anggan saray ayayep! “No onalis la may bisita, aglabat la basta manpatanir,” so kuan nen Joseph ya tagad Cameroon. “Ibaan ni na akan-abung diad dalan tan legan iran manaakar et manistoryaan ira. Insan no kien, manpatanir met la may akan-abung tan onsempet la. No agmo ipatnubang so bisita, ompan isipen ton agmo inikday importansia.”
Sano mandurungo ira, no maminsan et manuukob ed saksakey ya plato iray sankakaaro


text:
Kasin Napapakiwas Ka Lapud “Alay Abig a Regalo” na Dios?
“Salamat ed Dios lapud alay abig a regalo to.”—2 COR. 9:15.
1, 2. (a) Antoy kaibad “alay abig a regalo” na Dios? (b) Anto ran tepet so naebatan ed sayan artikulo?
INTER nen Jehova so sankaabigan ya regalo na panangaro diad impangibaki tod bogbogtong ya Anak to diad dalin! (Juan 3:16; 1 Juan 4:9, 10) Tinawag itan nen apostol Pablo ya “alay abig a regalo” na Dios. (2 Cor. 9:15) Akin et ontan so impaneskribe to?
2 Amta nen Pablo ya amin ya alay abig a sipan na Dios et magmaliw a posible lapud perpekton bagat nen Kristo. (Basaen so 2 Corinto 1:20.) Kanian kaibad satan ya “alay abig a regalo” so amin ya kaabigan tan matoor a panangaro ya ipapatnag nen Jehova ed sikatayo panamegley nen Jesus. Makapadinayew itan a regalo kanian mairap ya ideskribe ed paraan a talagan natalosan na too. Antoy nepeg ya epekto ed sikatayo na satan ya alay abig a regalo? Tan diad anto ran praktikal a paraan a napapakiwas itayo ed satan a regalo ya manparaan parad Memoryal na impatey nen Kristo no Mierkoles, Marso 23, 2016?
ESPISYAL A REGALO NA DIOS
3, 4. (a) Antoy naliknam no walay mangiter ed sika na regalo? (b) Panon a nayarin umanen na sakey ya espisyal a regalo so bilay mo?
3 No makaawat kay regalo, seguradon malikeliket ka. Balet, walay regalon talagan espisyal odino mausa-usar tan walay balibalin epekto tod bilay tayo. Singa bilang, isipen pan asentensiaan kan ompatey lapud alanor kad sakey a krimen. Insan, biglan walay toon agmo kabat ya namboluntaryon sikato lay nadusa imbes ya sika. Sikatoy mabulos ya ompatey parad sika! Antoy epektod sika na satan ya alay abig a regalo?
4 No makaawat kay ontan ya masakripisyon panangaro, seguradon napakiwas kan mannonot ed saray gagawaen mo tan umanen mo ni ingen so kabibilay mo. Nayarin magmaliw kan mas maiter tan maaro ed arum tan perdonaen mo ni ingen iramay akasakit ed sika. Legay bilay mo et labay mon ipanengneng so pisasalamat mod impansakripisyo na saman a too parad sika.
5. Akin ya say regalo na Dios ya dondon et mas maabig ni nen say anggan dinan a regalo?
5 Balet, say regalon inter nen Jehova ed sikatayo panamegley nen Kristo et mas maabig ni nen samay regalon adeskribe ed satan ya alimbawa. (1 Ped. 3:18) Akin ey? Amin tayo et asentensiaan ya ompatey lapud atawir tayon kasalanan. (Roma 5:12) Lapud panangaro et imbaki nen Jehova si Jesus diad dalin pian “nasali to so ipapatey nisengeg ed kada too.” (Heb. 2:9) Aglabat insalba nen Jehova so bilay tayo natan noagta angiter met na basiyan pian naandi lay sengegan na ipatey. (Isa. 25:7, 8; 1 Cor. 15:22, 26) Amin ya mangipapanengneng na pananisia ed si Jesus et makaawat na bilay ya andi-anggaan. Manbilay iran mareen tan maliket bilang sakop na Panarian na Dios diad dalin panamegley nen Kristo, odino parad saray alanaan et magmaliw iran kaiban manuley ed satan a Panarian. (Roma 6:23; Apo. 5:9, 10) Anto ni ran bendisyon so kaiba ed sayan regalo nen Jehova?
6. (a) Anto ran bendisyon ya kaibad regalo nen Jehova so tatalaranan yo? (b) Anto ray taloran bengatla ya gawaen tayo lapud napapakiwas itayo ed panangaro na Dios?
6 Kaiba ed regalo nen Jehova so iyabig na amin a sakit tayo, pagmaliw a paraiso na dalin tayo, tan ibilay lamet na saray inaatey. (Isa. 33:24; 35:5, 6; Juan 5:28, 29) Inad-aro tayoy Jehova tan say pinablin Anak to lapud inikdan da itayoy “alay abig a regalo.” Balet say tepet: Lapud napapakiwas itayo ed panangaro na Dios, antoy gawaen tayo? Pantongtongan tayo no panon itayon pakiwasen na aro na Dios ya (1) maapit a tumboken so bakat nen Jesu-Kristo, (2) aroen iray agagi tayo, tan (3) impapuson perdonaen so arum.
‘SAY PANANGARO NA KRISTO SO MAMAPAKIWAS ED SIKATAYO’
7, 8. Antoy nepeg ya epektod sikatayo na panangaro nen Kristo, tan antoy gawaen tayo lapud satan?
7 Unona, nepeg a napakiwas itayon manbilay parad si Jesu-Kristo. Imbaga nen apostol Pablo: “Say panangaro na Kristo so mamapakiwas ed sikami.” (Basaen so 2 Corinto 5:14, 15.) Amta nen Pablo ya no awaten tayoy nikadkaduman panangaro nen Kristo, seguradon napakiwas itayon manbilay parad sikato. No talagan natatalosan tayo so ginawa nen Jehova parad sikatayo tan napapakiwas so puso tayo lapud panangaro to, labay tayon usarey interon bilay tayo parad si Jesu-Kristo. Panon tayon ipatnag itan?
8 Saray mangaaro ed si Jehova et napapakiwas a mangalig ed alimbawa nen Kristo, a manbilay iran singa impanbilay to, tan maapit dan tumboken so bakat to. (1 Ped. 2:21; 1 Juan 2:6) No matulok tayo, napaneknekan tayoy panangaro tayo ed Dios tan ed Kristo. Inkuan nen Jesus: “Siopaman a mangaawat ed saray ganggan ko tan manguunor ed saratan, aaroen to ak. Tan siopaman a mangaaro ed siak et aroen nen Amak, tan sikatoy aroen ko tan nakabat to ak a maong.”—Juan 14:21; 1 Juan 5:3.
9. Anto ray pakakadesdesan tayo?
9 Legan na panaoy Memoryal, maabig no usisaen tayoy kabibilay tayo. Tepetan tayoy sarili tayo: ‘Diad anto ran paraan a tutumboken ko lay bakat nen Jesu-Kristo? Anto ni ray sarag kon paaligwasen?’ Importantin usisaen so sarili tayo, lapud naynay itayon nadedesdes a mangalig ed paraan na sayan mundo. (Roma 12:2) No agtayo manalwar, nayarin say natumbok tayo et saray managbangat ed sayan mundo, saray artista, tan saray sikat ed isport. (Col. 2:8; 1 Juan 2:15-17) Panon tayon nalabanan iratan a desdes?
10. Anto ray nayarin itepet tayod sarili tayo legan na sayan panaon na Memoryal, tan panon itayon napakiwas ed saray ebat tayod saratan? (Nengnengen so litratod gapo na artikulo.)
10 Legan na panaoy Memoryal, pankanawnawa tayon usisaen iray kawes tayo, saray koleksion tayon pelikula tan musika, anggan saray walad computer, smartphone, tan tablet tayo. No manpipili kay isulong mo, tepetan moy sarilim: ‘No wadman met si Jesus ed laen ko tan nanengneng toy sulong ko, agak kasi nababaingan?’ (Basaen so 1 Timoteo 2:9, 10.) ‘No isulong ko iya, nibaga kasi na amin a makanengneng ya patumbok ak nen Jesu-Kristo?’ Ontan met so itepet tayod sarili tayo no manpipili tayoy pelikula tan musika. ‘Labay kasin bantayan nen Jesus iyan pelikula odino dengelen iyan musika? No bayesen toy cell phone odino tablet ko, nababaingan ak kasi ed nanengneng to ditan?’ Nipaakar ed saray video game, tepetan moy sarilim: ‘Nairapan ak kasin mangipaliwawa ed si Jesus no akin a labalabay ko iyan galawen?’ Say panangaro tayod si Jehova so mamakiwas ed sikatayon ekalen so amin a bengatla ya agmanepeg parad sakey a disipulo nen Kristo, anggano mabmabli ni itan. (Gawa 19:19, 20) Nen indedika tayoy bilay tayo, insipan tayon agtayo la manbilay parad sarili tayo noagta parad si Kristo. Kanian agtayo nepeg ya kawkawanan so anggan anto ya makaamper ed maapit ya itumbok tayod bakat nen Kristo.—Mat. 5:29, 30; Fil. 4:8.
11. (a) Panon itayon pakiwasen na panangaro ed si Jehova tan ed si Jesus diad panagpulong? (b) Panon itayon napakiwas na aro tayo pian tulongan so arum ed kongregasyon?
11 Pakiwasen itayo met na panangaro tayod si Jesus ya maseseg a manpulong tan manbangat. (Mat. 28:19, 20; Luc. 4:43) Legay panaon na Memoryal, pankanawnawa tayoy man-auxiliary payunir tan mangusar na 30 odino 50 ya oras ed panagpulong. Sarag mo kasin manggaway paraan pian makapan-aplay ka? Inisip na sakey ya 84 años a balo ya agto la nayariay man-auxiliary payunir lapud masiken la tan makapuy lay laman to. Balet, nankakasakey iray payunir pian ontulong ed sikato. Intaryaan day luganan to tan amili ray teritorya a sarag ton pampulongan, pian naabot toy 30 ya oras. Sarag mo kasin tulongan so sakey a kakongregasyon mo pian makapan-auxiliary payunir ed Marso odino Abril? Tua, agtayo makapan-auxiliary payunir ya amin. Balet, sarag tayon naarumay sakripisyo tayon idayew si Jehova diad pangusar tayoy panaon tan biskeg tayo. No gawaen tayo itan, nipanengneng tayon papakiwasen itayo na panangaro nen Kristo, a singa si Pablo. Anto ni ray nagawaan tayo lapud panangaro na Dios?
OBLIGASYON TAYON AROEN SO SAKEY TAN SAKEY
12. Antoy nepeg tayon gawaen lapud panangaro na Dios?
12 Komadua, napakiwas itayo na panangaro na Dios ya aroen iray agagi tayo. Binidbir itan nen apostol Juan, kanian insulat to: “Sikayo ran inad-arok, no oniay panangaro na Dios ed sikatayo, obligado itayo met sirin a manaaroan.” (1 Juan 4:7-11) On, no labay tayon aroen itayo na Dios, gawaen tayoy obligasyon tayon aroen iray agagi tayo. (1 Juan 3:16) Panon tayon nipanengneng so panangaro tayo ed praktikal iran paraan?
13. Anton alimbawa so impanengneng nen Jesus bilang panangaro ed arum?
13 Imanoen pay alimbawa nen Jesus. Legan a wadiad dalin, tinulongan to ray totoo, lalo lad saray mapaabeba. Pinaabig to ray mansasakit, piley, bulag, telek, tan emel. (Mat. 11:4, 5) Nanliketan nen Jesus ya imbangat iray nanaerasan ed espiritual, saramay ipapasen na saray Judion lider na relihyon a “totoon naayew.” (Juan 7:49) Inad-aro to irayan mapaabeban totoo tan nansagpotan to ran tinulongan.—Mat. 20:28.
14. Antoy sarag mon gawaen pian nipanengneng moy panangarom ed saray agagi?
14 Legay panaon na Memoryal, pankanawnawa tayon aligen si Jesus diad pannonot tayo no panon ya tulongan iray agagi ed kongregasyon. No ontan so gawaen mo, seguradon nanengneng mo no siopa ray nayarin nagunggonaan ed panangarom, a singa saray mamasiken tan akukulaw ya mankaukolay tulong. Sarag mo kasin bisitaen irayan pinablin agagi? Sarag mo ra kasin iyawitan na naakan, tulongan ira ed kimey dad abung, ilugan ira paonlad aral, odino itagar iran manpulong? (Basaen so Lucas 14:12-14.) Nepeg ya abuloyan tayoy panangaro na Dios ya mamakiwas ed sikatayon ontulong tan ipanengneng so panangaro ed saray agagi tayo.
IPANENGNENG SO PANANGASI ED SARAY AGAGI TAYO
15. Antoy nepeg tayon bidbiren?
15 Komatlo, napakiwas itayo na panangaro na Dios a perdonaen iray agagi tayo. Bilang ananak na inmunan too, si Adan, atawir tayoy kasalanan tan say dusa ya ipapatey. Agtayo nayarin ibagan, “Agko kaukolan so dondon.” Anggan say sankamatooran lan lingkor na Dios et kakkaukolan toy dondon, say agnaparaan a kaabigan nen Jehova panamegley nen Kristo. Nepeg tayon bidbiren ya aperdona lay balbaleg ya utang tayo. Akin ya importante itan? Naamtaan so ebat diad sakey ed saray parabolo nen Jesus.
16, 17. (a) Antoy naaralan tayo ed ilustrasyon nen Jesus nipaakar ed ari tan saray aripen? (b) Kayarim a dalepdepen so ilustrasyon nen Jesus, antoy determinadon gawaen mo?
16 Insalaysay nen Jesus no panon ya pinerdona na sakey ya ari so aripen ton akautang na 10,000 talento, odino 60,000,000 a denario. Balet, satan ya aperdonan aripen et agto labay ya perdonaen so kapara ton aripen ya akautang na melmelag a kantidad, 100 a denario labat. Mamapasnok a maong so ari nen naamtaan to itan ya ginawa na samay aripen a mapangasi ton pinerdona. Inkuan na ari: “Mauges kan aripen, agko la impabayaran so amin ya utang mo sanen akikasi kad siak. Agta nepeg a kinasian mo met komon so kaparam ya aripen, a singa impangasik ed sika?” (Mat. 18:23-35, paimanod leksab) On, apakiwas komon itan ya aripen ed nikadkaduman panangasi na ari pian perdonaen toy kapara ton aripen. Singa samay ari, agla impabayaran nen Jehova so balbaleg ya utang tayo diad pameperdona tod saray kasalanan tayo. Anto met sirin so nepeg tayon gawaen lapud panangaro tan panangasi nen Jehova?
17 Diad panaon na Memoryal, pankanawnawa tayon nonoten no kasin walay eem-eman tayon sakit na linawa ed saray agagi tayo. No ontan, dugaruga iyan panaon pian aligen si Jehova, ya ‘akaparaan a mamerdona.’ (Neh. 9:17; Sal. 86:5) No aapresyaen tayo so ginawa nen Jehova ed sikatayo, ya agto la impabayaran so balbaleg ya utang tayo, nepeg ya impapuso tayo met ya perdonaen so arum. No agtayo aroen tan perdonaen iray agagi tayo, agtayo nailaloan ya aroen tan perdonaen itayo met nen Jehova. (Mat. 6:14, 15) Tua, agla nababawi so asakitan ya liknaan tayo anggano perdonaen tayoy arum, balet magmaliw tayon mas maliket no perdonaen tayo ra.
18. Panon a tinmulong ed si Lily so panangaro na Dios pian anosan toy ag-inkaperpekto na sakey a sister?
18 Nayarin mairap ya ‘anosan’ ed inagew-agew so ag-inkaperpekto na agagi tayo. (Basaen so Colosas 3:13, 14; Efeso 4:32.) Alimbawa, tinulongan nen Lily, sakey a sister ya marikit, so sakey ya abalo ya si Carol. [1] Ilulugan nen Lily si Carol, tutulongan tod saray kaukolan ton gawaen, tan papanengnengan toy kaabigan ed dakel iran praktikal a paraan. Balet anggano ontan so gagawaen nen Lily, siansian makritiko tan mairap a pidenengan si Carol. Anggaman ontan, nampokus si Lily ed saray maabig ya kualidad nen Carol. Pigaran taon ton tinulongan anggad nansakit na grabe si Carol insan inatey. Anggaman nairapan si Lily ya tinmulong ed si Carol, inkuan to: “Labalabay kon nanengneng si atsi Carol no onoli lad bilay. Labay kon mas nakabat no perpekto la.” On, pakiwasen itayo na panangaro na Dios pian anosan iray agagi tayo tan talaranan so panaon a naandi lay ag-inkaperpekto na totoo.
19. Panon kan napakiwas ed “alay abig a regalo” na Dios?
19 Talagan akaawat itayo na “alay abig a regalo” manlapud si Jehova. Komon ta agtayo ibabaliwala iyan mabmablin regalo. Imbes, lalo lad panaon na Memoryal, apresyaen tan dalepdepen tayon amin so ginawa nen Jehova tan si Jesus parad sikatayo. On, komon ta napakiwas itayo ed panangaro ra pian maapit a tumboken so bakat nen Jesus, ontulong tan ipanengneng so panangaro tayod agagi tayo, tan impapuso tayo ran perdonaen.
^ [1] (parapo 18) Sinalatan so arum ya ngaran ed sayan artikulo.


text:
Balon Membro na Mananguley ya Ulop
Inyanunsio nen Mierkoles na kabuasan, Setyembre 5, 2012 ed pamilyan Bethel diad United States tan Canada ya walay balon membro na Mananguley ya Ulop na Saray Tasi nen Jehova. Manlapu nen Setyembre 1, 2012, si Mark Sanderson et ginmapo lan nanlingkor ed satan a pribilehyo.
Si Brother Sanderson et pinabaleg na saray Kristianon atateng to diad San Diego, California, U.S.A., tan abautismoan nen Pebrero 9, 1975. Sikatoy ginmapon nampayunir diad Saskatchewan, Canada, nen Setyembre 1, 1983. Nen Disyembre 1990, sikatoy nan-graduate ed komapiton klase na Ministerial Training School (a natan et tatawagen ya Bible School for Single Brothers) diad United States. Sikatoy nagmaliw ya espisyal payunir diad isla na Newfoundland, Canada nen Abril 1991. Kayari ton nanlingkor bilang substitute a manangasikaso na sirkito, sikatoy naimbitaan a magmaliw ya membro na pamilyan Bethel diad Canada nen Pebrero 1997. Insan sikatoy inyalis ed United States branch nen Nobyembre 2000 pian manlingkor ed Hospital Information Services tan agnambayag et diad Service Department.
Nen Setyembre 2008, si Brother Sanderson et inmatendid School for Branch Committee Members tan kayari to et aturo bilang membro na Branch Committee ed Pilipinas. Tan nen Setyembre 2010, sikatoy naimbitaan ya ompawil ed United States pian manlingkor bilang katulongan ed Service Committee na Mananguley ya Ulop.